Kerajaan negeri disaran laksanakan larangan meludah

KOTA KINABALU: Kementerian Kesihatan dan Kesejahteraan Rakyat Sabah disaran menguatkuasakan larangan meludah di merata tempat sebagai langkah menghalang penularan penyakit batuk kering atau tibi berikutan jumlah kes yang masih tinggi direkodkan di negeri ini.

Ahli Dewan Undangan Negeri (ADUN) Usukan, Datuk Japlin Akim (BERSATU), berkata larangan itu khususnya di kawasan gerai makanan perlu kerana tabiat suka meludah merata-rata berleluasa di lokasi terbabit, khususnya di bandar raya ini.

Beliau berkata, tindakan itu perlu diambil segera bagi mengawal penyakit berkenaan daripada terus merebak di negeri ini.

“Mungkin satu caranya ialah menguatkuasakan larangan meludah merata tempat kerana saya lihat suka meludah merata-rata masih jelas kelihatan di sekitar Kota Kinabalu, terutama di kawasan pasar ikan dan juga gerai makan,” katanya ketika sesi perbahasan ucapan Yang di-Pertua Negeri dalam persidangan Dewan Undangan Negeri (DUN), hari ini.

Japlin berkata, berdasarkan rekod Jabatan Kesihatan, sebanyak 5,008 kes tibi dilaporkan di seluruh negeri pada tahun lalu dengan Kota Kinabalu mencatat kes tertinggi sebanyak 904 kes, diikuti Sandakan (594 kes), Tawau (455 kes), Semporna (388 kes) dan Lahad Datu (387 kes).

Katanya, statistik itu menunjukkan tibi masih berleluasa di Sabah selain turut membabitkan warga asing dengan 12 peratus hingga 13 peratus daripada keseluruhan kes.

Dalam isu lain, beliau meminta supaya klinik baharu dibina di Kampung Kuala Abai bagi menggantikan klinik lama yang ditutup beberapa bulan lalu selain mempercepatkan pembinaan klinik kesihatan di Pulau Mantanani bagi memenuhi keperluan kira-kira 1,000 penduduknya.

Sementara itu, Japli mencadangkan supaya Pusat Latihan Khidmat Negara (PLKN), termasuk di Kota Belud yang kini ditutup dijadikan pusat latihan seperti Pusat Latihan MARA, Kolej Politeknik atau pusat latihan lain yang bersesuaian.

“Saya berpendapat penting bagi kita memanfaatkan pusat berkenaan daripada terbiar begitu saja demi mengurangkan kos kerajaan membina pusat latihan yang baharu, sekali gus memberi peluang kepada belia kita mengikuti kursus kemahiran untuk masa depan mereka,” katanya. – Berita Harian


Miliki Syabu, Dua Warga Asing Ditahan Di Kampung Puyut

LAHAD DATU: Dua lelaki warga Filipina ditahan dan 5.23 gram dadah dirampas dalam Op Sarang yang dilaksanakan di kawasan Kampung Puyut, Jalan Pantai, di sini, kelmarin.

Menurut Ketua Polis Daerah Lahad Datu Asisten Komisioner Nasri Mansor, kedua-dua suspek yang berumur 30 dan 38 tahun itu ditahan dalam sebuah kenderaan berwarna hitam yang dinaiki kira-kira jam 4.20 petang.

Katanya, sepasukan empat anggota Bahagian Siasatan Jenayah Narkotik Daerah membuat pemeriksaan tubuh suspek namun tidak menemukan barang salah.

“Pemeriksaan lanjut dilakukan di dalam kenderaan bahagian hadapan di bawah tempat duduk penumpang hadapan sebelah kiri pemandu.

“Anggota yang memeriksa menjumpai dua paket plastik lutsinar berisi ketulan hablur jernih yang disyaki dadah jenis syabu dengan anggaran berat 5.23 gram bernilai RM784.50 serta 11 gulung kertas timah,” katanya dalam kenyataan di sini, semalam.

Nasri berkata, suspek mula terlibat dengan penagihan syabu pada pertengahan tahun 2017.

Ujian saringan air kencing suspek didapati positif dan kes disiasat mengikut Seksyen 39A(1) Akta Dadah Berbahaya 1952.


Seorang Daripada Dua Remaja Hilang Ditemukan Lemas

PENAMPANG: Seorang daripada dua mangsa yang dilaporkan hilang selepas dihanyutkan arus deras di sungai Kampung Pogunon sejak semalam ditemukan lemas di Sungai Moyog berdekatan Kampung Pagansakan Inobong, di sini, hari ini.

Mayat remaja dipercayai Harold Walter, 17, itu ditemui pada 2.45 petang oleh penduduk kampung yang kebetulan turun ke sungai untuk memeriksa pukat miliknya.

Difahamkan, mangsa ditemui di tebing sungai dalam keadaan ditimbuni pasir dan di bawah pokok bambu yang tumbang sebelum dimaklumkan kepada pihak berkuasa.

Ketua Polis Daerah Penampang, Deputi Superintendan Mohd Haris Ibrahim ketika ditemui di lokasi mengesahkan penemuan mayat berkenaan.

“Proses pengecaman sudah dilakukan oleh ahli keluarga mangsa dan mayat mangsa kemudian dibawa ke Hospital Queen Elizabeth I (HQEI) untuk tindakan lanjut,” katanya.

Dalam tragedi kira-kira 3 petang semalam, kedua-dua mangsa dikatakan bersama empat lagi rakan cuba menyeberangi sungai berkenaan.

Bagaimanapun, empat rakan mereka berjaya menyeberangi sungai berkenaan, namun muncul kepala air yang menghanyutkan kedua-dua mangsa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Coronavirus Ragut 717 Nyawa, Atasi Kematian Akibat SARS

BEIJING : Jumlah kematian keseluruhan akibat wabak coronavirus di China meningkat kepada 717 hari ini selepas wilayah Hubei melaporkan 81 kematian terbaharu.

Perangkaan itu mengatasi jumlah kematian akibat Sindrom Pernafasan Akut Teruk (SARS) yang meragut hampir 650 nyawa di tanah besar China dan Hong Kong pada 2002 – 2003.

Dalam perkembangan terkini, suruhanjaya kesihatan Hubei turut mengesahkan penemuan 2,841 kes baharu di wilayah berkenaan, iaitu lokasi kali pertama virus terbabit dikesan akhir Disember lalu. – AFP


Beri FAM kuasa penuh urus bola sepak

KOTA KINABALU: Pemangku Presiden Persatuan Bola Sepak Sabah (SAFA), Datuk Peter Anthony, berpendapat Persatuan Bola Sepak Malaysia (FAM) seharusnya diberi kuasa penuh bagi mengendalikan pengurusan bola sepak di negara ini.

Katanya, sejak beberapa perubahan dilakukan sebelum ini, termasuk pembabitkan Liga Bola Sepak Malaysia (MFL), banyak masalah sebelum ini tidak pernah berlaku mula timbul.

“Kalau kita mahu majukan bola sepak, bukan saja di Sabah, pengurusan perlulah diperbaiki dan yang paling penting perlunya satu badan mempunyai kuasa khusus.

“Sebagai contoh kalau kita lihat liga bola sepak di negara kita, sejak MFL mengambil alih, begitu banyak masalah timbul termasuklah pengguguran pasukan dan ada juga yang menarik diri.

“Saya percaya sekiranya perkara ini mendapat bimbingan FAM serta dibuat secara teratur, ianya mungkin boleh dilakukan,” katanya pada sidang media, di sini, hari ini.

Peter yang juga Menteri Pembangunan Infrastruktur Sabah, berkata sejak pembabitan MFL dalam FAM, mula kelihatan ‘bibit’ perpecahan dan tidak puas hati penaja utama sehingga ada yang mahu menarik diri.

“Kita kena ambil ini sebagai iktibar kerana jika ia berlarutan, sudah pasti pembangunan bola sepak kita akan terjejas.

“Sudah tiba masanya FAM diberi kuasa sepenuhnya seperti sebelum ini, agar pelan pembangunan bola sepak negara lebih teratur dengan kerjasama semua ahli gabungan di seluruh negeri.

“Apa yang saya nampak ketika ini adalah pertindihan kuasa dan kadang-kadang sekiranya pihak SAFA sendiri mahu menghantar surat, kami kurang jelas surat itu mahu ditujukan kepada siapa, sama ada MFL atau FAM,” katanya.

Sementara itu, Peter turut mempersoalkan kelewatan MFL mengagihkan geran tahunan kepada ahli gabungan FAM sehingga mengakibatkan pembangunan bola sepak di negeri terbantut.

“Dulu di bawah seliaan FAM, ia tidak menghadapi masalah, geran itu sepatutnya diberikan pada awal tahun tetapi sekarang kita sudah mahu memasuki bulan Mei.

“Ini sesuatu yang tidak baik untuk pembangunan bola sepak kita, sekiranya kita ingin melahirkan lebih ramai pemain yang mampu menyumbang kepada negara, kita perlu penambahbaikan dari segi pengurusan,” katanya.

Terdahulu sebelum sidang media itu, Peter turut mengadakan pertemuan dengan presiden FAM, Datuk Hamidin Mohd Amin, di sini, pagi tadi, bagi membincangkan beberapa isu termasuk hala tuju bola sepak Sabah dan negara. – Berita Harian


Pegawai Positif COVID-19, PM Jalani Kuarantin 14 Hari Mulai Hari Ini

Pejabat Perdana Menteri dalam satu kenyataan memaklumkan bahawa Perdana Menteri, Tan Sri Muhyiddin Yassin akan menjalani kuarantin di rumah selama 14 hari bermula petang ini.

YAB Perdana Menteri telah mempengerusikan mesyuarat pasca-Kabinet di Pejabat Perdana Menteri pada hari Khamis, 20 Mei 2020. Seorang pegawai yang hadir pada mesyuarat tersebut telah disahkan positif COVID-19.

YAB Perdana Menteri telah menjalani ujian saringan COVID-19 pagi tadi dan disahkan negatif.

Walau bagaimanapun, menurut Perintah Pengawasan dan Pemerhatian bagi Kontak Covid-19 (Seksyen 15(1) Akta 342), YAB Perdana Menteri perlu menjalani kuarantin di rumah selama 14 hari mulai petang ini.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Hampir Dirempuh Penjenayah, Polis Tembak Hilux Di Papar

KOTA KINABALU: Polis terpaksa melepaskan dua das tembakan terhadap sebuah pacuan empat roda dinaiki dua penjenayah yang cuba merempuh mereka di Kampung Dambai, Papar, pagi tadi.

Dalam kejadian 6.30 pagi, anggota polis terbabit melepaskan tembakan untuk mempertahankan diri, namun suspek yang disyaki terlibat kes curi kenderaan berjaya meloloskan diri.

Difahamkan sebelum kejadian, polis menerima maklumat berhubung kes curi kenderaan di Taman Bukit Sepanggar, Kota Kinabalu, kira-kira 5 pagi.

Anggota bertugas kemudian menjalankan rondaan selepas menerima maklumat kenderaan itu menuju ke Papar.

Ketika tiba di sekitar Kampung Dambai, dua anggota polis mengesan kenderaan yang disyaki dicuri sedang berhenti.

Anggota polis terbabit kemudian meminta pemandu dan penumpang turun dari kenderaan namun suspek bertindak agresif dan cuba merempuh seorang daripada mereka.

Dalam keadaan cemas dan cuba melindungi diri, anggota polis terbabit melepaskan dua das tembakan ke bahagian belakang kenderaan jenis Toyota Hilux itu.

Bagaimanapun, kenderaan itu dipecut ke arah Jalan Uku Bogok. Anggota polis terbabit mengekori dan menemui kenderaan itu yang ditinggalkan di tepi jalan.

Hasil pemeriksaan, dua suspek terbabit tiada di situ.

Pesuruhjaya Polis Sabah, Hazani Ghazali, ketika dihubungi mengesahkan kejadian itu dan memaklumkan siasatan lanjut masih dijalankan termasuk mengesan dua suspek terbabit. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


40 Tahun Tidak Potong, Cuci Rambut

NEW DELHI: Seorang datuk dari daerah Munger, Bihar tidak memotong dan membasuh rambutnya yang sepanjang 183 sentimeter sejak 40 tahun lalu.

Sakal Dev Tuddu, 63, mendakwa pada suatu malam, rambutnya dengan spontan menjadi ‘dreadlock’ dan sejak itu dia menganggap ia sebagai berkat dari tuhan.

Lelaki itu turut mendakwa tuhan muncul dalam mimpi dan menyuruhnya supaya tidak memotong rambutnya.

Bapa kepada enam anak dan tujuh cucu itu segera berhenti merokok dan mengambil minuman keras bagi menunjukkan pengabdiannya kepada tuhan.

Rambut Sakal kini mencecah ke lantai dan ramai sanggup datang dari jauh semata-mata untuk bergambar dengannya.

Sakal terkenal sebagai pengamal perubatan tradisional dan dia turut menyediakan ubat buatan sendiri untuk merawat pasangan tanpa anak.

Rekod rambut ‘dreadlock’ terpanjang di dunia dipegang oleh wanita Kenya, Asha Mandela iaitu sepanjang 34 meter pada 2018 ketika dia berusia 55 tahun.


Kes Baharu Covid-19 Di Nabawan Libatkan Ibu Mengandung

KOTA KINABALU: Kes baharu yang dilaporkan di Sabah hari ini melibatkan seorang ibu mengandung yang menerima rawatan di Klinik Kesihatan Nabawan dan perlu dirujuk ke hospital berpakar.

Kes yang dikategorikan kes tempatan ini telah dimasukkan ke wad Hospital Keningau untuk rawatan selanjutnya.

Pengarah Kesihatan Negeri Sabah, Datuk Dr Christina Rundi dalam satu kenyataan berkata, pengesanan kontak sedang giat dijalankan oleh Pejabat Kesihatan Nabawan.

Beliau berkata, pengesanan kes terbaru itu menjadikan kes Covid-19 yang dilaporkan di Sabah meningkat kepada 380 kes.

Katanya, setakat ini, hanya tinggal enam kes aktif di Sabah. Manakala, bilangan kumulatif kes pulih pula adalah sebanyak 367 kes dengan kematian kekal tujuh kes.

Untuk mereka yang menjalani kuarantin pula, masih terdapat 1,058 orang masih menjalani kuarantin di seluruh Sabah. Daripada jumlah itu, 887 orang dikuarantin di rumah dan 171 orang menjalani kuarantin di 11 buah pusat kuarantin.

Bilangan kumulatif individu yang telah tamat menjalani kuarantin di seluruh Sabah pula adalah seramai 71,435 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tembak Tayar Halang Penjenayah Lolos

KOTA KINABALU: Dua penjenayah kes komersial yang dikehendaki nekad merempuh polis sebelum cuba melarikan diri dalam kejadian di tempat letak kereta bangunan Pusat Konvensyen Antarabangsa Sabah (SICC), di sini, semalam.

Bagaimanapun, dalam kejadian kira-kira jam 12 tengah hari itu, kedua-dua suspek berusia 60 dan 38 tahun terbabit berjaya ditahan selepas polis terpaksa melepaskan dua das tembakan ke tayar kereta yang dinaiki suspek.

Ketua Polis Daerah Kota Kinabalu Asisten Komisioner Habibi Majinji berkata, kejadian bermula di Jalan Gaya, di sini, apabila kedua-dua suspek cuba ditahan.

Katanya, menyedari kehadiran polis, suspek terus mengundurkan kenderaan Honda Jazz yang dipandu sehingga merempuh anggota polis yang menaiki motosikal.

“Suspek terus meninggalkan tempat kejadian dan terpaksa dikejar anggota polis sehingga ke SICC namun kenderaan mereka terlanggar dinding di tempat letak kereta di bangunan SICC.

“Polis yang mengejar cuba menahan suspek namun mereka sekali lagi mengundurkan kenderaan dengan laju untuk merempuh anggota polis,” katanya ketika ditemui selepas membuat lawatan ke Sekolah Kebangsaan Sri Gaya, di sini, hari ini.

Habibi berkata, anggota polis terpaksa melepaskan dua das tembakan ke arah tayar untuk mempertahankan diri.

Katanya, kedua-dua suspek kemudian keluar daripada kenderaan dan terus melarikan diri ke arah bertentangan.

“Hasil kecekapan anggota polis, kedua-dua suspek berjaya ditahan sejurus selepas itu,” katanya.

Sementara itu, Habibi berkata, siasatan awal mendapati kedua-dua suspek masing-masing mempunyai 15 dan 19 kes atas jenayah tipu, pecah rumah, curi kenderaan dan dadah.

Katanya, kedua-dua suspek hari ini dirujuk ke Mahkamah untuk permohonan reman dan kes disiasat mengikut Seksyen 420 Kanun Keseksaan dan Seksyen 307 akta sama atas kesalahan cuba bunuh.

“Dalam kejadian ini, seorang anggota polis cedera dan dihantar ke hospital bagi mendapatkan rawatan pesakit luar,” katanya.- AsiaTimes


IPD KK Serbu 4 Lokasi Pengedaran Dadah, 20 Ditahan

KOTA KINABALU: Ibu Pejabat Polis Daerah (IPD) Kota Kinabalu menyerbu empat lokasi yang dikenalpasti menjadi lubuk jenayah dadah di sekitar bandaraya ini, semalam.

Dalam operasi 4.30 pagi itu, seramai 20 penagih dan pengedar dadah ditahan selepas dikenalpasti terbabit dalam aktiviti pengedaran dan penagihan dadah.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, semua yang ditahan berusia lingkungan 19 hingga 47 tahun.

Katanya, salah seorang suspek turut ditahan bersama rampasan dadah jenis syabu bernilai lebih RM7,000.

“Operasi tertumpu di kawasan yang menjadi lubuk aktiviti pengedaran dan penjualan dadah di Kota Kinabalu iaitu Kampung Lok Buno, Taman Putrajaya, Kampung Lapasan dan Kampung Wak-Wak.

“Dalam operasi ini terbukti dengan kejayaan tangkapan seorang lelaki warga asing mengikut Seksyen 39B Akta Dadah Berbahaya 1952 dan merampas 22 paket berisi syabu seberat 56.77 gram,” katanya dalam kenyataan media yang dikeluarkan, hari ini.

Mohd Zaidi berkata, pihaknya turut menahan seorang lelaki mengikut Seksyen 39A(1) bersama lima lagi tangkapan mengikut Seksyen 12(2).

Selain itu katanya, pasukan operasi turut menahan 13 lagi individu mengikut Seksyen 15(1)(a) akta yang sama.

“Secara keseluruhan, pasukan operasi menjalankan pemeriksaan terhadap seramai 36 individu yang mana 20 lelaki ditahan selepas didapati terbabit dalam aktiviti penyalahgunaan dadah di empat lokasi berkenaan.

“Jumlah keseluruhan rampasan dadah adalah sebanyak 70.09 gram syabu yang dianggarkan bernilai RM7,009 mengikut harga pasaran semasa,” katanya.

Sehubungan itu, Mohd Zaidi menegaskan usaha membanteras pengedaran dan penagihan dadah di sekitar daerah ini akan sentiasa diperhebat dari semasa ke semasa.

“Usaha ini adalah demi kesejahteraan dan ketenteraman awam di Kota Kinabalu dan bagi mempertingkatkan lagi pembanterasan jenayah dadah, kerjasama daripada orang awam amat diperlukan,” katanya. – asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Esscom Cadang Bot Pam Didaftar Dan Warna Mengikut Daerah

LAHAD DATU: Kawasan Keselamatan Khas Pantai Timur Sabah (ESSCOM) mencadangkan supaya semua bot pam didaftarkan sepenuhnya dan diwarnakan mengikut daerah.

Ia susulan kejadian dua penjenayah warga asing bersenjata menaiki bot pam yang berjaya ditembak mati pasukan keselamatan di perairan Felda Sahabat, Selasa lalu.

Komander ESSCOM, Datuk Hazani Ghazali berkata, selagi peraturan itu tidak diwujudkan, bot pam akan digunakan sewenang-wenangnya oleh pihak tidak bertanggungjawab.

Katanya, dalam masa sama, pihaknya mahu mewujudkan kod warna bot pam berdasarkan daerah di negeri ini.

“Kalau kita tidak buat kod warna dan daftarkan sepenuhnya bot pam, beginilah jadinya.

“Sewenang-wenangnya bot pam diguna pakai. Jika kita sudah daftarkan dan buat kod warna, kita dapat kenal pasti dari lokasi mana sesebuah bot itu datang,” katanya dalam sidang media di Ibu Pejabat Polis Daerah (IPD) Lahad Datu, hari ini.

Hazani berkata, disebabkan itu beliau sangat bersetuju untuk mencadangkan kepada Ketua Menteri Sabah, Datuk Seri Mohd Shafie Apdal supaya menguatkuasakan peraturan mewajibkan bot pam didaftarkan.

“Tujuannya supaya kita mudah mengetahui dari mana-mana bot-bot pam ini datang.

“Kita boleh tahu dengan cepat kalau bot pam itu datang dari Kunak ke Lahad Datu atau bot Lahad Datu pergi ke Kota Kinabalu,” katanya

Terdahulu, dalam kejadian 11 malam itu, dua lelaki warga asing berusia 30 hingga 40 tahun yang menggunakan bot pam ditembak mati pasukan keselamatan.

Bot pam mempunyai kelebihan berbanding bot berenjin sangkut kerana dapat digunakan di perairan cetek.

Disebabkan itu, ia dipercayai menjadi pilihan terbaik untuk digunakan penjenayah rentas sempadan.

Penggunaan bot pam di Sabah pernah diharamkan, namun dibenar untuk digunakan semula pada tahun lalu.

Bagaimanapun, bot-bot pam ini tidak didaftarkan sepenuhnya yang secara langsung memberikan kesukaran kepada pasukan keselamatan mengenalpasti bot terbabit sama ada bot tempatan atau tidak.


SPRM Tahan Dua Polis Berpangkat Koperal Di Keningau

KENINGAU: Suruhanjaya Pencegahan Rasuah Malaysia (SPRM), semalam, menahan dua anggota polis, di sini, yang dipercayai menerima wang rasuah RM3,000 daripada seorang lelaki yang dipercayai terbabit memiliki peralatan menghisap syabu.

Dua suspek berusia 37 dan 44 tahun berpangkat Koperal yang bertugas di Ibu Pejabat Polis Daerah (IPD) Keningau terbabit ditahan jam 2.30 petang.

Difahamkan, dua anggota polis itu menemui peralatan menghisap syabu di dalam rumah lelaki terbabit pada Selasa lalu.

Mereka kemudian diercayai menerima sejumlah wang rasuah RM3,000 daripada lelaki itu petang tadi, untuk tidak mengambil tindakan.

Pengarah SPRM Sabah, S Karunanithy ketika dihubungi mengesahkan tangkapan dua anggota terbabit.

“Mereka akan dihadapkan ke Mahkamah Sesyen Keningau esok untuk mendapatkan perintah reman bagi membantu siasatan.

“Kes disiasat mengikut Seksyen 17 (a) Akta SPRM 2009 dan jika sabit kesalahan suspek boleh dihukum penjara tidak melebihi 20 tahun dan denda tidak kurang dari lima kali ganda jumlah atau nilai suapan atau RM10,000 mengikut mana-mana yang lebih tinggi,” katanya. – Berita Sabah


(VIDEO) Budak Main Basikal Jam 3 Pagi Di Putatan Disangka Hantu

PENAMPANG: Misteri kanak-kanak lelaki bermain basikal seorang diri di Kampung (Kg) Pasir Putih, Putatan pada 3 pagi yang tular di laman media sosial akhirnya terjawab.

Kanak-kanak itu difahamkan menghidap autism dan keluar bermain basikal berhampiran dengan rumah mereka.

Aksi kanak-kanak itu dirakam oleh pengguna jalan raya yang kebetulan memandu kenderaan melalui jalan tersebut.

Ketua Polis Daerah Penampang Deputi Superitendan Mohd Haris Ibrahim mengesahkan kejadian itu berlaku pada 30 Dis lalu di simpang Kampung Pasir Putih, Putatan.

Mohd Haris berkata, pihaknya menerima laporan itu daripada orang awam yang datang ke balai dan menyatakan ternampak seorang budak lelaki berusia kira-kira empat tahun bermain basikal bersendirian.

Dengan itu, anggota bertugas terus ke lokasi kejadian bagi memeriksa keadaan. Sebaik tiba dilokasi dimaklumkan, anggota polis menemui kanak-kanak tersebut.

“Kanak-kanak itu dibawa ke Balai Polis Putatan dalam keadaan selamat, kemudian ibu kanak-kanak ini datang ke balai bagi memaklumkan ketiadaan anaknya di rumah,” jelasnya.

Kanak-kanak itu kemudian dibawa pulang oleh ibunya ke rumah mereka yang terletak di Kg Pasir Putih.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Rampas Diesel Tanpa Permit Bernilai RM21,500

LAHAD DATU: Seorang lelaki ditahan bersama muatan diesel bernilai RM 21,500 yang dibawa tanpa permit yang sah di Jalan Silam, semalam.

Lelaki berkenaan ditahan dalam operasi bersama antara Pasukan Polis Marin (PPM) Lahad Datu dan Kementerian Perdagangan Dalam Negeri dan Hal Ehwal Pengguna (KPDNHEP).

Pegawai Pemerintah Markas Operasi PPM Lahad Datu, Superitendan Gan Ping Sin berkata, pihaknya mendapat maklumat dan mengesan lori berkenaan di belakang premis kedai di Jalan Silam.

Beliau berkata, hasil pemeriksaan mendapati sebuah lori berisi beberapa liter minyak diesel bernilai RM21,500 dibawa oleh seorang lelaki berumur 37 tahun.

Katanya, nilai rampasan keseluruhan termasuk lori bernilai RM181,500.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hotel pesawat dalam hutan

KUANTAN: ‘Ide gila’ dua beranak sejak tiga tahun lepas mencetuskan kewujudan hotel kapal terbang, dipercayai yang pertama seumpamanya di negara ini.

Kevin Young Thien Sheng, 30, berkata, hasrat untuk membuka hotel unik itu yang menggunakan pesawat Boeing 737-400 dijangka dapat direalisasikan awal tahun hadapan memandangkan beliau baharu ‘memindahkan’ kapal terbang itu ke Sungai Lembing di sini.

Sambil tersenyum, Kevin berkata, pesawat itu dibeli ayahnya, Young Yeong Long, 61, daripada sebuah syarikat penerbangan yang perlu melupuskan pesawat melebihi tempoh perkhidmatan.

“Kerja paling sukar ialah membawa pesawat dari Selangor ke sini. Kami perlu memotong pesawat kepada beberapa bahagian, menyewa lima treler dan dua kren untuk mengangkat pesawat pada awal Mei.

“Kami juga perlu membuat jalan khas supaya kenderaan membawa pesawat dapat masuk ke resort. Kami sedaya upaya tidak mahu menebang pokok di sini, namun terpaksa juga memotong satu dua (pokok) bagi memuatkan bahagian sayap,” katanya kepada Bernama di sini, semalam.

Kevin berkata, mereka mengambil masa selama dua bulan merancang perjalanan pesawat itu ke sini, supaya kenderaan membawa pesawat itu tidak mengganggu aliran trafik khususnya laluan jalan raya Persekutuan sebelum memasuki lebuh raya.

“Paling seronok apabila kami mula memasuki Sungai Lembing. Berita tentang pesawat itu tersebar begitu cepat dan orang ramai beratur di tepi jalan untuk melihat sendiri…suasana begitu meriah ibarat pesta pada hari itu,” katanya.

Beliau, graduan sarjana muda Universiti Lim Kok Wing enggan mendedahkan jumlah dibelanjakan untuk membeli pesawat itu, sekadar senyum dan berkata, ‘sangat mahal’ selain perlu mematuhi prosedur ketat.

Walaupun mengeluarkan belanja besar, Kevin menambah mereka mungkin membina hanya lima bilik daripada keseluruhan 36.57 meter (120 kaki) pesawat itu bagi menjamin keselesaan pengunjung.

“Saya mahu mengekalkan ciri-ciri pesawat seperti pintu masuk… jadi mungkin satu dua bilik akan menggunakan pintu bagasi sebagai pintu masuk dan ada bilik akan diakses menggunakan pintu masuk penumpang. Ini memberi pengalaman tersendiri kepada pengunjung,” katanya. – Harian Metro


Isu Bantahan Selesai, Agihan Bakul Makanan Di Taman Semarak

TAWAU: Isu dibangkitkan penduduk Taman Semarak berhubung bekalan keperluan selepas dikenakan Perintah Kawalan Pergerakan Diperketatkan (PKPD), dianggap selesai.

Jawatankuasa Pusat Kawalan Operasi Bencana (PKOB) Tawau, Joseph Pang, berkata bantuan bakul makanan kerajaan negeri diagihkan kepada penduduk sejak Jumaat selain dibenarkan berbelanja di kedai berdekatan taman.

“Kami membenarkan penduduk berbelanja di kedai berdekatan, bakul makanan dari kerajaan negeri turut diedarkan. Pengagihan diteruskan sehingga hari ini,” katanya.

Sebelum ini, deretan kedai berhampiran Taman Semarak tidak berada dalam lokaliti PKPD.

Penduduk taman itu yang juga seorang pesara kerajaan, Dg Sarbanun Abd Latif, 63, bersyukur kerana masalah dihadapi rakyat yang memerlukan bekalan makanan serta keperluan lain berjaya diselesaikan dengan segera.

“Ramai penduduk di Taman Semarak mengalami masalah kehabisan bekalan makanan selepas memasuki hari keempat dikenakan PKPD di kawasan ini dan keputusan PKOB membenarkan penduduk berbelanja di kedai berhampiran memberi kelegaan kepada kami,” katanya.

Suri rumah, Sarimah Trang, 57, menyifatkan tindakan pantas menyelesaikan masalah rakyat itu sebagai keprihatinan pihak berkuasa tempatan mahupun kerajaan negeri.

“Permasalahan sebelum ini selesai dan kami mendapat kerjasama baik dari pihak berkuasa dan kami juga menerima bantuan bakul makanan semalam,” katanya.

Bekas pegawai bank ,Ahmad Dullah, 52, berkata terdapat penduduk Taman Semarak yang tidak sempat membuat persediaan bekalan makanan serta keperluan lain selepas pengumuman dibuat mengenai PKPD di taman itu dilaksanakan pada 26 Oktober sehingga 8 November ini.

“Hal ini kerana ada penduduk yang belum menerima gaji dan ada bergaji hari dan ini menimbulkan kesukaran untuk menyediakan barang keperluan rumah. Bantuan bakul makanan dari kerajaan negeri sangat penting, syukur bantuan diagihkan ketika ini,” katanya.

Pada Khamis lalu penduduk Taman Semarak, membuat bantahan aman merayu pihak berkuasa memberi kelonggaran berkaitan SOP PKPD yang dilaksanakan pada 26 Oktober hingga 8 November di kawasan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Bot Tunda Karam Ditemui Di Pulau Tambisan

SANDAKAN: Satu mayat dipercayai kru bot tunda yang dilaporkan karam di Kinabatangan ditemukan terapung sekitar Pulau Tambisan, awal pagi tadi.

Mayat ini ditemukan penduduk setempat dan telah diserahkan kepada polis untuk tujuan pengecaman ahli keluarga mangsa.

Pengarah Zon Maritim Sandakan, Kapten Maritim Zainudin Mohd Zuki berkata, operasi mencari dan menyelamat (CARILAMAT) ke atas tiga mangsa bot tunda yang karam di perairan Kinabatangan pada Rabu, memasuki hari keempat hari ini.

Kapal peronda Maritim, KM Serasan telah digerakkan ke lokasi mayat ditemui pada 11.30 pagi bagi membawa mayat mangsa ke Jeti Zon Maritim Sandakan untuk diserahkan kepada pihak polis bagi tujuan pengecaman oleh ahli keluarga serta bedah siasat.

Mayat yang ditemukan itu dipercayai kru bot tunda yang hilang setelah bot tunda dinaiki karam di perairan Kuala Kinabatangan Besar.

Bot tunda Ever Winner yang karam itu dikendalikan oleh empat kru difahamkan sedang menunda sebuah tongkang (barge) Ever Eternity tanpa muatan bersama seorang lagi kru.

Bagaimanapun, seorang kru bot tunda dan kru tongkang itu berjaya menyelamatkan diri.

Zainudin berkata, keadaan laut yang bergelora ditambah dengan cuaca yang buruk dilihat antara punca berlakunya kejadian bot karam.

“Ini boleh dikaitkan dengan dua tragedi bot karam di perairan Sandakan dalam tempoh tiga hari. Keadaan cuaca yang buruk ini turut menyukarkan lagi usaha pasukan pencari dan penyelamat.

“Justeru itu, Maritim Malaysia mengingatkan kepada komuniti nelayan agar sentiasa peka kepada amaran cuaca dan bencana alam seperti hujan lebat, ribut dan angin kencang yang dikeluarkan oleh Jabatan Meteorologi Malaysia.

“Elakkan keluar ke laut jika cuaca tidak mengizinkan. Patuhi langkah-langkah keselamatan sepanjang berada di laut bagi mengelak dari berlaku sebarang kejadian yang tidak diingini,” katanya dalam satu kenyataan, hari ini.

Orang ramai yang menemui sebarang petunjuk atau bukti berkaitan kedua-dua operasi CARILAMAT diminta untuk menyalurkan maklumat terus ke bilik operasi 24 jam Zon Maritim Sandakan di talian 089-229504 atau talian MERS 999. – BorneoToday


PGA Rampas Rokok Kretek Bernilai Lebih RM300,000 Di Beluran

SANDAKAN: Seorang lelaki tempatan berumur 43 tahun ditahan manakala dua yang lain melarikan diri selepas dikesan terbabit dalam pemilikan 17,250 bungkus rokok kretek di Lorong Villa, Permai Jaya 2, di sini, pagi tadi.

Dalam kejadian jam 10 pagi itu, polis turut merampas tiga kenderaan iaitu sebuah lori dua tan, Proton Saga dan Iswara menjadikan nilai rampasan keseluruhan mencecag RM380,000.

Pegawai Pemerintah Batalion 20 Pasukan Gerakan Am (PGA) Asisten Komisioner Mohd Nasaruddin M Nasir, berkata, sebelum kejadian, sepasukan anggota dan pegawai dari Platoon Tiger diketuai Inspektor Vernon Bidder ke lokasi berkenaan selepas mendapat maklumat berhubung aktiviti tersebut.

“Sebaik tiba di lokasi terdapat tiga lelaki sedang memunggah beberapa kotak berwarna coklak dari sebuah lori ke dua kenderaan lain iaitu Proton Saga dan Iswara.

“Sebaik menyedari kehadiran pihak berkuasa, ketiga-tiga individu itu bertindak melarikan diri,” katanya.

Bagaimanapun, seorang daripada suspek berjaya ditahan selepas berlaku pergelutan.

Mohd Nasaruddin berkata, selepas ditahan pihaknya menemui wang tunai sebanyak RM4,302 pada poket pakaian yang dipakai suspek.

“Pemeriksaan lanjut dilakukan ke atas kenderaan terbabit sebelum membawa penemuan rokok kretek dipercayai diseludup dan tanpa cukai.

“Semua barangan tersebut, kenderaan dan suspek diserahkan ke Ibu Pejabat Polis Daerah Sandakan untuk tindakan lanjut,” katanya.


PEMILU: 72,811 rakyat Indonesia di pantai timur Sabah mengundi awal

TAWAU: Seramai 72,811 rakyat Indonesia di pantai timur Sabah yang berdaftar sebagai pengundi luar negara akan menunaikan tanggungjawab mengundi awal pada 14 April ini sempena Pemilihan Umum (PEMILU) negara itu.

Ketua Perwakilan Konsulat Republik Indonesia (KRI) di Tawau, Sulistijo Djati Ismojo berkata proses pengundian awal akan diadakan di Tawau, Kalabakan, Sandakan, Semporna, Kunak dan Lahad Datu.

“Bagi melicinkan proses pengundian itu, seramai 951 petugas yang dilantik dan menerima bimbingan teknik petugas Kelompok Penyelenggara Pemungutan Suara Luar Negeri (KPPSLN) akan bertugas pada hari pengundian dari jam 8 pagi sehingga 6 petang.

“Seramai 252 petugas ditempatkan di Tawau, Semporna (29), Kunak (64), Lahad Datu (437) serta Kalabakan (32) dan bakinya bertugas di Sandakan,” katanya kepada Bernama.

Di pantai timur Sabah, seramai 71,990 warganegara Indonesia (WNI) merupakan pengundi Daftar Pemilih Tetap (DPT) manakala 821 WNI (pengundi pindah randah) adalah pengundi Kotak Suara Keliling (KSK).

Di Indonesia, rakyat republik itu akan mengundi pada 17 April selepas dua hari proses pengundian awal dilaksanakan.

Pemilu pada tahun ini melibatkan pemilihan Presiden serta Dewan Perwakilan Rakyat.

Sementara itu, Djati berkata WNI perlu menunaikan tanggungjawab sebagai rakyat untuk membuat pilihan kepimpinan terbaik bagi lima tahun akan datang dan Pemilu itu sangat penting demi kemajuan bangsa dan negara Indonesia.

Menurut Djati, warga Indonesia di pantai timur Sabah yang ingin mendapatkan maklumat lanjut, boleh menghubungi Hotline PPLN Tawau di talian 013-4182341 dan 010-9721223 atau menerusi akaun Facebook PPLN Tawau. — Bernama


Angah sudah tiada… Al-fatihah

JOHOR BAHRU: Mohammad Fadizrul Azraain Billah Zulkifly, 23, atau Angah yang menghidap empat kanser iaitu hidung, hati, paru-paru dan selaput otak meninggal dunia di Hospital Sultan Ismail (HSI) di sini, hari ini.

Ibunya, Zaitun Salleh, 50, berkata Allahyarham yang juga anak keduanya menghembuskan nafas terakhir di sisi keluarga termasuk suaminya, Zulkifly Mohamed, 55, pada jam 8.08 pagi.

Katanya, tengah hari Khamis lalu Angah di bawa ke HSI untuk mengambil darah bagi memastikan keadaannya sihat ketika proses kemoterapi dilakukan.

“Bagaimanapun keadaannya lemah dan tidak sedarkan diri selepas kira-kira dua jam proses mengambil darah dilakukan.

“Sejak itu, Angah bergantung kepada alat bantuan pernafasan sehingga pagi ini,” katanya ketika dihubungi.

Zaitun berkata, Angah pada awalnya ada memberikan respon ketika tangannya dipegang.

“Satu hari dua ini pula dia tidak memberikan respon, selain nafasnya turun naik.

“Pagi ini tidak sangka Angah pergi meninggalkan kami sekeluarga selepas bekalan oksigen terus menurun dan disahkan meninggal dunia oleh doktor,” katanya.

Menurutnya, jenazah anaknya itu dimandikan di HSI, disembahyangkan di Masjid Seri Alam Baru sebelum dikebumikan di Tanah Perkuburan Islam Cahaya Masai selepas Zuhur.

Kisah penderitaan Angah yang menghidap empat kanser itu pernah di kongsi pada 31 Oktober lalu.

Keceriaan wajah Angah berubah sepenuhnya apabila terpaksa menanggung kesakitan selepas disahkan menghidap penyakit berkenaan pada Mac tahun lalu.

Sejak dikesan menghidap kanser, Angah menjalani pelbagai rawatan termasuk kemoterapi dan badannya kini semakin lesu selain kehilangan lebih separuh berat badannya dari 70 kilogram (kg) kepada hanya 30 kg. – Berita Harian


Dua Dipenjara 9 Bulan Kerana Curi Bawang

KOTA KINABALU: Dua lelaki dipenjara sembilan bulan setiap seorang pada Isnin kerana mencuri tujuh guni bawang merah dan putih dari sebuah kedai, dua bulan lepas.

Mohd Elmay Emlani, 21, dan Absrin Abraham, 29, mengaku bersalah, di hadapan Majistret Lovely Natasha Charles, mencuri empat guni bawang merah dan tiga guni bawang putih di kedai Pick N Pay di Taman Tuan Huat di sini, pada jam 1.15 petang, 29 Januari, tahun ini.

Inspektor Kelvan Elson Maik, ketika melakukan pendakwaan memberitahu mahkamah bahaa Elmay dan Absrin ditangkap polis pada 31 Januari susulan satu laporan mengenai insiden kecurian di kedai itu.

Elmay dan Absrin mengaku mencuri bawang itu dari kedai terbabit dan menjualnya kepada sebuah restoran di Sinsuran dengan harga RM85.

Mereka didakwa di bawah Seksyen 380 Kanun Keseksaan yang membawa hukuman penjara sehingga 10 tahun dan boleh dikenakan denda, jika sabit kesalahan.

Mahkamah memeirntahkan kedua-dua tertuduh menjalani hukuman mereka dari tarikh mereka ditangkap.

Dalam kes lain, empat lelaki dihukum kerana melakukan kesalahan berkaitan dadah.

Aiman Hakimi, Sharif Almuhaimin dan Charlie Ting mengaku mengambil syabu dan amfetamin.

Aiman dipenjara lima bulan, Sharif diperintah membayar denda RM2,500 atau enam bulan penjara sementara Ting didenda RM2,400 atau enam bulan penjara.

Dakwaan mengambil dadah di bawah Seksyen 15(1) Akta Dadah Berbahaya memperuntukkan hukuman denda sehingga RM5,000 atau sehingga dua tahun penjara jika sabit kesalahan.

Sementara itu, Faizal Wira, 28, dipenjara 13 bulan kerana memiliki 0.06 gram syabu pada 22 Disember, 2020 di Manggatal.

Dia didakwa di bawah Seksyen 12 (2) Akta Dadah Berbahaya 1952 yang memperuntukkan hukuman denda sehingga rM100,000 atau sehingga lima tahun penjara atau kedua-duanya sekali, jika sabit kesalahan.  – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Edar Syabu Dicekup Di Kawasan Ladang

TAWAU: Seorang lelaki tempatan disyaki pengedar dadah ditahan bersama syabu seberat 51 gram di  kawasan Ladang Sawit Teck Guan Bergosong, di sini semalam.

Ketua Polis Daerah Tawau Asisten Komisioner Peter Umbuas berkata dalam kejadian jam 3 petang itu, sepasukan anggota Polis Cawangan Risik PGA 14 Tawau dan anggota Balai Polis Bergosong menyerbu kawasan tersebut selepas menerima maklumat mengenai kegiatan itu.

“Semasa operasi dijalankan pihak polis melihat seorang lelaki dalam keadaan mencurigakan berada di tepi jalan di dalam kawasan ladang tersebut dan bertindak pantas menahan suspek terbabit,” katanya dalam kenyataan medianya, di sini semalam.

Beliau berkata, hasil siasatan awal terhadap tubuh badan suspek, pihak polis menemui tiga peket plastik jernih berlainan saiz mengandungi ketulan hablur disyaki dadah jenis syabu disimpan di dalam poket hadapan sebelah kiri seluar suspek .

“Turut ditemukan di sebelah kanan seluar suspek satu unit alat penimbang digital warna hitam disyaki digunakan untuk urus niaga pengedaran syabu terbabit dan penemuan itu menguatkan lagi suspek menjalankan pengedaran dadah di kawasan tersebut dan sekitarnya.

“Kita juga tidak menolak kemungkinan syabu bernilai RM4,500 mengikut harga pasaran semasa itu cuba dijual kepada penagih-penagih di ladang tersebut dan penduduk di kawasan berhampirannya.

“Suspek, 31, yang beralamat di Warung Pengkalan Kampung Bergosong juga didapati positif dadah jenis Amphetamine dan Methamphetamine setelah keputusan ujian saringan awal air kencing diperolehi,” katanya.

Katanya, suspek kini ditahan dan dibawa ke Ibu Pejabat Polis Tawau untuk siasatan selanjutnya dan kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori kerana memiliki dadah dan Seksyen 15(1)(a) akta yang sama atas kesalahan memasukkan dadah dalam badan.


Warisan Gesa Segera Buka Parlimen

KOTA KINABALU: Parti Warisan Sabah (Warisan) menggesa kerajaan Perikatan Nasional (PN) segera membuka sidang Parlimen sebaik sahaja tempoh darurat tamat pada 1 Ogos ini seperti yang diputuskan oleh Yang di-Pertuan Agong dan Majlis Raja-Raja.

Presiden Warisan, Datuk Seri Panglima Mohd. Shafie Apdal berkata, Yang di-Pertuan Agong serta Raja-Raja Melayu amat prihatin dengan kesusahan yang dihadapi rakyat yang terkesan semasa pandemik Covid-19.

Beliau berkata, titah Yang di-Pertuan Agong dan Majlis Raja-Raja agar sidang parlimen segera bersidang sangat bertepatan dengan usaha setiap wakil rakyat semua parti yang diwakili dalam usaha membantu rakyat yang semakin terhimpit akibat pandemik Covid-19.

“Pembukaan semula Dewan Rakyat akan membolehkan sidang parlimen diadakan dan perbincangan Ordinan-Ordinan Darurat serta Pelan Pemulihan Negara terutama yang melibatkan perbelanjaan berkaitan Covid-19 dapat diteliti.

“Proses semak imbang akan dapat dilakukan secara lebih berkesan agar ia benar-benar memberi manfaat kepada rakyat,” ujarnya.

Mohd Shafie berkata, pembukaan Parlimen ini penting supaya nasib rakyat yang terkesan akibat pandemik Covid-19 terus terbela.

Tambahnya, wakil rakyat yang dipilih oleh rakyat mempunyai tanggungjawab dan amanah besar bagi memastikan kesihatan, keselamatan dan kesejahteraan rakyat di kawasan mereka dibela dan diambil peduli.

Menurutnya, keputusan yang dizahirkan secara bersama oleh Majlis Raja-Raja adalah tepat kerana sepanjang tempoh darurat, angka korban Covid-19 yang direkodkan tidak menunjukkan sebarang penurunan, sebaliknya kes-kes positif semakin bertambah saban hari.

Situasi ini amat membimbangkan bukan hanya memberi kesan yang teruk kepada keadaan ekonomi negara, malahan institusi kesihatan dan juga kesejahteraan serta keselamatan rakyat juga terjejas.

Katanya, banyak negara-negara lain di dunia yang tidak berada dalam pemerintahan darurat tetapi masih mampu mentadbir urus dan membendung penularan pandemik Covid-19 dengan baik.

Malah, mereka turut memudahkan proses pemberian vaksin secara menyeluruh kepada semua rakyat, tidak kira yang berada di dalam bandar mahupun di kampung-kampung. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun Juhar Dilantik Yang Dipertua Negeri Sabah Penggal Ketiga

KUALA LUMPUR, 27 Dis – Timbalan Yang di-Pertuan Agong Sultan Nazrin Muizzuddin Shah hari ini berkenan mengurniakan Surat Cara Pelantikan kepada Tun Juhar Mahiruddin sebagai Tuan Yang Terutama Yang Dipertua Negeri Sabah bagi penggal ketiga bermula 1 Jan 2019.

Istiadat pengurniaan itu berlangsung di Singgahsana Kecil, Istana Negara yang turut disaksikan Timbalan Perdana Menteri Datuk Seri Dr Wan Azizah Wan Ismail.

Turut hadir Menteri Dalam Negeri Tan Sri Muhyiddin Yassin, Yang di-Pertua Dewan Rakyat Datuk Mohamad Ariff Md Yusof dan Ketua Polis Negara Tan Sri Mohamad Fuzi Harun.

Tun Juhar, 65 sebelum ini dilantik sebagai Yang Dipertua Negeri Sabah ke-10 pada 1 Jan 2011 menggantikan Tun Ahmadshah Abdullah dan seterusnya dilantik menjawat jawatan sama bagi penggal kedua pada 1 Jan 2015.

Dewan Undangan Negeri (DUN) Sabah baru-baru ini meluluskan pindaan Rang Undang-Undang Perlembagaan Negeri Sabah bagi menghapuskan tempoh perkhidmatan Yang Dipertua Negeri (TYT) Sabah yang selama ini dihadkan kepada dua penggal.

Beliau yang berkelulusan Ijazah Sarjana Muda Undang-undang dari Wolverhampton Polytechnic, England pernah menyandang jawatan selaku Speaker DUN Sabah sejak 2002 hingga 2010 dan juga Timbalan Yang Dipertua Dewan Rakyat dari 1990 hingga 1999.


Tabika PASTI Terbakar, 44 Pelajar & Guru Selamat

TAWAU: “Abang, tolong kami! Tolong padamkan api. Sekolah kami terbakar!”

Itu jeritan dua orang guru wanita meminta bantuan daripada pekerja bengkel kenderaan selepas bangunan Tabika Pasti Nurul Hannani terbakar, Jalan Kuhara, di sini, hari ini.

Menurut saksi yang mahu dikenali sebagai Din, 29, dalam kejadian pukul 2 petang itu, dia bergegas ke lokasi kejadian yang terletak kira-kira 20 meter, sebelum mendapati api mula marak di bahagian suis utama tingkat satu bangunan separuh kekal berkenaan.

“Saya kemudian mengarahkan guru membawa semua pelajar keluar ke tempat lebih selamat sementara kami cuba memadamkan api.

“Bagaimanapun, usaha itu gagal apabila api marak terlalu cepat sehingga merebak ke seluruh bahagian atas bangunan,” katanya ketika ditemui wartawan.

Wartawan Borneo Today yang kebetulan berada di lokasi turut membantu mengawal lalu lintas bagi membolehkan pelajar berusia lima dan enam tahun bersama guru Tabika Pasti melintas jalan sebelum mereka ditempatkan di Sekolah Kebangsaan Jenis (Cina) SJKC Yuk Chin.

Dalam kejadian itu, semua pelajar terpaksa berlari dalam keadaan berkaki ayam tanpa sempat memakai kasut sekolah masing-masing.

Seorang wanita dipercayai guru tabika berkenaan dilihat beberapa kali pengsan dipercayai terkejut dengan kejadian tersebut.

Sementara itu, Timbalan Penguasa Bomba II Mohd Khushairy Deraman berkata, pihaknya menerima panggilan kecemasan pukul 2.06 petang sebelum 16 pegawai dan anggota dari Balai Bomba dan Penyelamat (BBP) Tawau tiba di lokasi kejadian.

“Api berjaya dikawal pukul 2.30 petang sebelum operasi ditamatkan dua jam kemudian.

“Kebakaran menyebabkan sebuah blok bangunan separuh kekal musnah terbakar 90 peratus, manakala dua blok premis termasuk rumah penduduk mengalami sedikit kerosakan,” katanya.

Tiada kemalangan jiwa dan kecederaan dilaporkan dalam kejadian tersebut.

Tambah Mohd Khushairy, pihaknya kini sedang menyiasat punca kejadian dan jumlah kerugian yang ditanggung mangsa ekoran kejadian tersebut.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Anak Umbuas Dilantik Ketua Polis Tawau Yang Baharu

PETER ANAK UMBUAS DILANTIK OCPD TAWAU BAHARU

TAWAU: Pemangku Asisten Komisioner, Peter Anak Umbuas dilantik sebagai Ketua Polis Daerah Tawau baharu.

Beliau yang sebelum ini bertugas sebagai Ketua Polis Daerah Semporna menggantikan pemangku Ketua Polis Daerah yang juga Timbalan Ketua Polis Daerah Superintendan Nor Azizulkifli Mansor.

Nor Azizulkifli memangku jawatan tersebut apabila Asisten Komisioner Fadil Marsus berpindah untuk memegang jawatan Ketua Penolong Pengarah (D7C) Anti Pemerdangan Orang/ Penyeludupan Migran, Jabatan Siasatan Jenayah Bukit Aman dengan memangku pangkat Senior Asisten Komisioner pada Mac lalu.

Majlis serah terima tugas berlangsung hari daripada Nor Azizulkifli yang memangku jawatan Ketua Polis Daerah selama dua bulan kepada Peter disaksikan oleh Pesuruhjaya Polis Sabah, Datuk Omar Mammah di sini hari ini.

Dalam ucapannya, Omar berkata memandangkan daerah ini berdekatan dengan negara Indonesia dan Filipina maka itu antara penugasan penting bagi polis daerah Tawau ialah untuk pastikan kedaulatan negara tidak dicerobohi oleh mana-mana pihak.

Beliau berharap Peter dapat mempamerkan prestasi baik dalam merealisasikan hasrat menjamin visi dan misi PDRM.

Katanya Peter telah diberi kepercayaan untuk memegang jawatan Ketua Polis Daerah Tawau iaitu satu jawatan penting dan penggerak utama dalam sesuatu daerah.

“Saya percaya bahawa kenaikan pangkat adalah satu kepercayaan yang tinggi dalam kebolehan beliau yang sebelum ini sebagai Ketua Polis Daerah Semporna,” katanya.

Omar menerangkan sebarang kejayaan bagi IPD Tawau bukan sahaja bergantung Peter tetapi ia juga atas sokongan yang akan diberikan pegawai-pegawainya.

“Justeru itu, saya berharap semua akan memberi sokongan kepada beliau bagi menjamin sebarang kejayaan dari semasa ke semasa dalam pembanterasan jenayah dan menaikkan lagi imej polis,” ujar Omar.

Beliau juga mengucapkan terimakasih kepada Norazizulkifli atas prestasi yang baik selama memangku jawatan Ketua Polis Daerah Tawau.Sementara itu, Peter berjanji akan menjalankan tugas seperti yang diamanahkan sebaik mungkin berdasarkan undang-undang.

Sambil mengucapkan terima kasih kepada pucuk pimpinan PDRM atas kepercayaan diberikan kepadanya untuk mengetuai PDRM Tawau, Peter berharap kerjasama yang kuat daripada pegawai rank and file, rakan media dan penduduk setempat.

Menurutnya, ini akan membantu beliau dalam menjalankan tugas Ketua Polis Daerah dengan lebih baik.-SabahNewsToday


Graduan Tabik Ala Nazi Semasa Konvokesyen, UMS Nyatakan Kekesalan

KOTA KINABALU: Seorang graduan Universiti Malaysia Sabah (UMS) mencetuskan kontroversi apabila melakukan tabik hormat ala Nazi selepas mengambil skrol ijazah dalam Majlis Konvokesyen UMS 2019 kelmarin.

Gambar graduan tersebut dengan gaya tabik hormat yang digunakan semasa zaman pemerintahan Adolf Hitler di Jerman itu kemudiannya dikongsikan ke dalam laman Facebook peribadinya sebelum dipadam.

Menurut paparan skrin yang tular, graduan berkenaan mendakwa, tindakannya itu bertujuan menunjukkan solidariti kepada rakyat Palestin yang menderita akibat perbuatan kejam Yahudi.

“Simbolik Hitler ini aku gayakan di atas pentas keramat UMS kerana dunia menjadi buta ketika Yahudi bermaharajalela seolah-olah pemerintah negara-negara Islam adalah badut yang hanya menjadi politik dunia.

“Maka itu, aku bersolidariti untuk Gaza dek kerana marah, benci dan dendam yang aku pendak terhadap Yahudi.

“Maka aku berterima kasih kepada Hitler kerana Holocaust,” kata graduan itu di dalam laman Facebook miliknya.

Holocaust adalah insiden pembunuhan beramai-ramai masyarakat Yahudi yang tercetus di Eropah semasa Perang Dunia Ke-2.

Pembunuhan berkenaan dilakukan tentera Nazi yang dipimpin oleh Hitler.

Sementara itu, UMS dalam satu kenyataan hari ini menyatakan kekesalan terhadap tindakan pelajar berkenaan kerana memuat naik gambar berkenaan semasa berada di atas pentas konvokesyen.

Dalam satu kenyataan yang dikeluarkan Pusat Pengurusan Strategik dan Komunikasi Korporatnya, UMS berkata, tindakan pelajar itu tidak mencerminkan pandangan universiti, sebaliknya daripada pelajar itu sendiri.

“Semua pelajar telah dimaklumkan tatacara istiadat konvokesyen, termasuk mereka diingatkan agar memandang ke arah kamera selepas mengambil skrol.

“Pada kesempatan itulah pelajar berkenaan berhenti dan membuat gerakan tangan seolah-olah seperti melambai kepada audiens, dan kejadian itu berlaku dalam beberapa saat sahaja.

“Graduan tersebut kemudiannya menggunakan gambar itu dengan status yang tertera pada akaun media sosialnya,” katanya.


Bayaran i-Sinar Ogos Diawalkan 26 & 27 Julai Ini, Bayaran i-Citra Bermula 2 Ogos- KWSP

Kumpulan Wang Simpanan Pekerja (KWSP) hari ini telah memaklumkan bahawa bayaran i-Sinar bagi bulan Ogos akan diawalkan kepada 26 dan 27 Julai 2021 tidak lama lagi.

Menerusi ciapan di Twitter, KWSP juga mengatakan bahawa pengkreditan amaun ke akaun bank ahli adalah dalam tempoh satu hingga lima hari bekerja bergantung kepada prosedur bank.

Bayaran i-Sinar bagi bulan Ogos 2021 akan diawalkan kepada 26 & 27 Julai 2021.#isinar #kwspisinar #kwspinfo #kwspahli pic.twitter.com/vB9zH7UdOL

Sementara itu, bayaran i-Citra pula akan dibuat secara berperingkat bermula 2 Ogos 2021. Lebih kurang sama seperti i-Sinar, pengkreditan amaun ke akaun bank ahli adalah dalam tempoh satu hingga tiga hari bekerja bergantung kepada prosedur bank.

Manakala, bagi bayaran secara Arahan Bayaran, anda akan menerima Notis Pengambilan atau dihubungi oleh cawangan KWSP yang dipilih untuk urusan pengambilan Arahan Bayaran.

Anda boleh menyemak dan mendapatkan status bayaran terkini melalui i-Akaun (Ahli) atau boleh menghubungi talian 03-8922-4848 jika mempunyai sebarang pertanyaan mengenai i-Sinar dan i-Citra.

Bayaran i-Citra akan dibuat secara berperingkat bermula 2 Ogos 2021 ini.#kwspicitra #kwspahli #kwspinfo pic.twitter.com/dc16nVpF9a

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bunuh Adik Kandung Sendiri Kerana Cemburu Isterinya Rapat Dengan Mangsa

SULAWESI: Cemburu isteri rapat dengan adik kandung, seorang lelaki tergamak menetak mangsa sehingga mati dalam kejadian di Minahasa Tenggara, Sulawesi Utara, Indonesia.

Suspek yang dikenali sebagai JT, bertindak menetak adiknya, Maxi Tumundo di bahagian kepala dan tangan dalam kejadian yang berlaku pada waktu Subuh Rabu 13 November 2019.

Jurucakap polis, Iptu Martodewata dari Balai Polis Belang berkata, suspek cemburu kerana mangsa mempunyai hubungan yang rapat dengan isterinya dan ketiga-tiga mereka tinggal di rumah yang sama.

“Memang motif sebenar belum diketahui tetapi berdasarkan maklumat awal, kes berpunca dari sifat cemburu suspek terhadap mangsa yang rapat dengan isteri suspek.

Tambahan, mereka bertiga tinggal serumah,” katanya. Pemeriksaan mendapati, terdapat kesan luka di kepala dan tangan mangsa akibat ditetak suspek.

“Pemeriksaan mendapati, kepala mangsa mengalami luka akibat dihentam dengan batu. Tangan mangsa luka akibat dilibas dengan senjata tajam,” katanya.

Sementara itu, isteri supek, Nirma Abas, 36, berkata, tiada sebarang pertikaian yang berlaku sebelum suaminya keluar manakala mangsa tidur di bilik belakang.

Namun menjelang waktu subuh, dia ada terdengar percakapan suaminya yang sukar dipastikan isi percakapannya di depan rumah.

“Suami saya mabuk kerana pengaruh alkohol. Ketika saya keluar untuk melihat, tiba-tiba parang sudah dilibas kepada mangsa.

“Saya menjerit melihat mangsa jatuh berlumuran darah,” katanya.

Suspek kemudian menyerah diri kepada polis dengan menahan sebuah kenderaan polis dan mengaku membunuh mangsa. Sumber: Tribun


Sabah Rekod 55 Kes Kematian Harian Akibat Covid-19

KOTA KINABALU: Sabah merekodkan sebanyak 55 kes kematian baharu akibat jangkitan COVID-19 semalam, menjadikannya antara kes kematian harian yang tertinggi pernah direkodkan sejak pandemik COVID-19 merebak ke negeri ini lebih setahun lalu.

Jurucakap perkembangan harian COVID-19 Sabah, Datuk Masidi Manjun, berkata daripada jumlah itu, sebanyak 12 kes kematian dilaporkan di daerah Tuaran dan 10 kes di Kota Kinabalu.

“Sebanyak tujuh kes kematian lagi dilaporkan di daerah Tawau, diikuti enam kes di daerah Sandakan, empat kes di Lahad Datu dan tiga kes di daerah Penampang.

“Selebihnya pula masing-masing dua kes kematian di daerah Putatan, Keningau, Beluran dan Papar, masing-masing manakala masing-masing satu kes kematian di Kuala Penyu, Kalabakan, Tenom, Kudat dan Kinabatangan,” katanya dalam kenyataan media, malam tadi.

Jumlah kematian yang direkodkan di Sabah semalam turut menunjukkan peningkatan 20 kes berbanding 35 kes kematian yang dilaporkan kelmarin.

Secara keseluruhan, Sabah mencatat 2,279 kes baharu COVID-19 semalam, menurun sebanyak 125 kes berbanding 2,404 kes kelmarin.

Masidi berkata, seramai 1,943 pesakit COVID-19 pula dilaporkan sembuh, manakala seramai 4,538 pesakit sedang menjalani rawatan di hospital dan Pusat Kuarantin dan Rawatan Berisiko Rendah (PKRC).

“Seramai 1,557 pesakit menjalani rawatan di hospital, manakala seramai 2,914 orang di PKRC awam, 58 orang di Pusat Tahanan Sementara (PTS) dan penjara diikuti sembilan orang di fasiliti swasta,” katanya.

Sementara itu, Masidi yang juga Menteri Kerajaan Tempatan dan Perumahan negeri berkata, satu kluster baharu turut dilaporkan di Sandakan semalam yang membabitkan jangkitan tempat kerja di sebuah kilang papan.

Katanya, Kluster Semawang itu dikesan selepas seorang pekerja lelaki bukan warga negara berumur 40 tahun dikesan positif COVID-19 pada 19 Ogos lalu melalui saringan pekerjaan di sebuah klinik swasta.

“Tiga lagi kes dikesan pada 27 Ogos lalu di lokaliti yang sama. Berikutan itu, pengurus kilang mengambil inisiatif melaksanakan saringan terhadap 376 pekerja mulai 30 Ogos lalu dan didapati seramai 103 orang pekerjanya positif COVID-19.

“Setakat hari ini (semalam) kluster ini merekodkan 116 kes positif termasuk 103 kes baharu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Kebakaran Pulau Gaya Diberi Bantuan Ringankan Beban – Menteri Sabah

KOTA KINABALU, 12 Mac : Bahan binaan rumah, makanan dan tempat tinggal sementara merupakan antara bantuan yang dihulurkan kerajaan kepada mangsa kebakaran di Kampung Lok Urai, Pulau Gaya malam tadi.

Menteri Pembangunan Masyarakat dan Kesejahteraan Rakyat Sabah Shahelmey Yahya berkata sehubungan itu, Dewan Bandaraya Kota Kinabalu (DBKK) sedang mengenal pasti status tanah rumah berkenaan dan bantuan bahan binaan akan diberikan kepada tanah yang sudah diwartakan.

“Laporan daripada DBKK itu dijangka akan diperoleh dalam tempoh seminggu. Sekiranya ia tidak diwartakan maka, bantuan bahan binaan tidak dapat diberikan.

“Kita juga menanti laporan DBKK bagi mendapatkan rekod keluarga yang terlibat sama ada mereka warganegara atau bukan warganegara,” katanya.

Beliau berkata demikian kepada pemberita selepas melawat mangsa kebakaran yang ditempatkan di Pusat Pemindahan Sementara (PPS) Dewan Serbaguna Sembulan, hari ini.

Shahelmey berkata kerajaan melalui melalui Jabatan Perkhidmatan Kebajikan Am (JPKA) telah menyediakan khemah sebagai tempat tinggal sementara mangsa di PPS bagi tempoh tiga hingga tujuh hari.

“Kita  juga menyediakan makanan bermasak dan setelah mereka sedia meninggalkan pusat pemindahan ini, mereka akan dibekalkan dengan bantuan bakul makanan yang mencukupi sebagai bekalan untuk seminggu,” tambahnya.

Dalam kejadian kebakaran pada kira-kira 8.30 malam itu, sebanyak 73 rumah di atas air musnah sepenuhnya menyebabkan lebih 200 penduduk tinggal sehelai sepinggang manakala 757 kediaman lagi berjaya diselamatkan menerusi tindakan pantas pasukan bomba. – BERNAMA


Paip Air Di Sandakan Perlu Diganti Dan Ditempatkan Semula

SANDAKAN: Ahli Parlimen Sandakan Vivian Wong Shir Yee berkata, paip-paip air dari stesen penapis air yang menyalurkan bekalan air ke Sandakan telah usang dan memerlukan perhatian Kementerian Air, Tanah dan Sumber Asli untuk membiayai pusingan baharu bagi penggantian dan penempatan semula paip air.

Beliau berkata, kira-kira 52 juta liter air paip disalurkan dari stesen penapisan air Kinabatangan ke Sandakan setiap hari.

Bagaimanapun, katanya, saluran paip yang sedia ada sangat usang kerana telah dibina serta digunakan sejak tahun 1988 dan kini berusia 31 tahun.

“Pihak berkenaan harus mempertimbangkan cadangan untuk memperuntukkan dana membiayai pusingan baharu penggantian dan penempatan semula paip air di Sandakan juga di Sabah dengan serius sebagai satu cara untuk menyelesaikan masalah ini,” katanya.

Tambahnya, kekerapan membaiki paip air dan rondaan memeriksa keadaan paip saluran bukan solusi kerana pada akhirnya ia akan mengakibatkan lebih banyak pembaziran.

Selain itu, jelasnya terdapat banyak saluran paip air dibina dalam ladang kelapa sawit dan kawasan terpencil lain yang tidak mempunyai persimpangan jalan.

Beliau turut nendedahkan, daripada 1,200 kilometer paip air di Sandakan, kira-kira 227 kilometer ataupun 19 peratus adalah paip yang telah digunakan lebih 20 tahun.

Jelasnya, situasi ini menyebabkan masalah seperti paip pecah tidak dapat diatasi dengan tepat.

Ini juga menuju kepada indeks purata Air Tanpa Hasil (NRW) di Sabah yang mencapai 52 peratus, lebih tinggi daripada indeks negara iaitu 35 peratus.

Vivian berkata demikian ketika mengemukakan cadangan kepada Kementerian Air, Tanah dan Sumber Asli semasa menghadiri perbahasan Akta Perbekalan 2020 di Dewan Rakyat.

Di samping itu, Vivian juga menekankan bahawa Sandakan sering mengalami masalah gangguan bekalan air dalam tempoh dua bulan yang lalu.

Katanya, rekod oleh pihak berkenaan bagi gangguan itu adalah purata tiga hingga empat hari.

Keadaan ini sekaligus mendatangkan masalah yang serius kepada penduduk Sandakan kerana gangguan bekalan air mengganggu rutin harian mereka.


Sabah Sasar Tanam 36 Juta Pokok Dalam Tempoh Lima Tahun – Ketua Menteri

KOTA KINABALU, 5 Jan : Kerajaan negeri Sabah menyasarkan untuk menanam 36 juta pokok dalam tempoh lima tahun, sebagai usaha memulihara dan menghijaukan kembali kawasan yang diteroka di negeri ini, kata Ketua Menteri Datuk Hajiji Noor.

Beliau berkata melalui inisiatif sempena Kempen Penanaman 100 juta itu, ia membabitkan lima kategori termasuklah ladang hutan, restorasi hutan, pembangunan ladang getah, pokok buah-buahan dan tanaman mengaya dalam hutan.

“Khazanah hutan yang menghijau bukan sahaja memberi kebaikan kepada kesihatan, tetapi membantu dalam pembangunan ekonomi negara. Ini sejajar dengan Sabah sebagai negeri yang menawarkan destinasi pelancongan, berasaskan flora dan fauna.

“Sumber hutan yang banyak juga sudah pasti akan membangunkan industri berasaskan kayu seperti negeri ini. Perkembangan ekonomi berasaskan sektor pelancongan dan industri kayu, pastinya meningkatkan keupayaan kerajaan negeri menyediakan kemudahan infrastruktur kepada rakyat, serta peluang pekerjaan,” katanya menerusi kenyataan di sini hari ini.

Perdana Menteri Tan Sri Muhyiddin Yassin hari ini menanam pokok Merbau di perkarangan Seri Perdana iaitu kediaman rasmi Perdana Menteri di Putrajaya, bagi memulakan Kempen Penanaman 100 Juta Pokok 2021-2025.

Hajiji berkata inisiatif penanaman pokok, pasti dapat membantu kerajaan dalam usaha pengurusan hutan secara berkekalan di negeri ini dan diharap kempen penanaman pokok itu dapat menaikkan semangat rakyat, dan menyemarakkan usaha menanam pokok khususnya tanah milik persendirian.

Beliau berkata kerajaan negeri akan sentiasa menyokong usaha positif bagi memastikan khazanah hutan negeri terus kekal, terpelihara dan dapat dimanfaatkan sebaiknya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Dan Empat Kereta Musnah Dalam Kebakaran Di Papar

PAPAR: Sebuah rumah musnah terbakar dalam kejadian di Kampung Lakut, Jalan Kota Kinabalu-Papar lama, di sini, pagi tadi.

Dalam kejadian jam 5.15 pagi itu, empat kenderaan yang berada di dalam kawasan rumah berkenaan turut musnah terbakar sepenuhnya.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 5.21 pagi.

Katanya, susulan laporan itu, sepasukan sembilan anggota dan pegawai bersama jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Setibanya di lokasi kejadian, api didapati sedang marak dan operasi memadam kebakaran segera dilakukan bagi mengawal daripada terus merebak ke rumah berhampiran.

“Tindakan operasi pemadaman dijalankan menggunakan satu aliran dengan dua pancutan sepanjang 91 meter,” katanya dalam kenyataan media yang dikeluarkan, hari ini.

Menurutnya, api hanya berjaya dikawal daripada terus merebak dan seterusnya kerja-kerja pemadaman saki baki kebakaran diteruskan.

Katanya, tiada mangsa dilaporkan dalam kejadian ini dan operasi ditamatkan selepas dipastikan tiada lagi punca api yang boleh mencetuskan kebakaran semula.

“Bahagian Forensik JBPM akan menjalankan siasatan lanjut bagi mengenalpasti punca kebakaran dan jumlah kerugian dalam insiden kebakaran ini,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Rusuhan Meninggal Dunia, Polis Sabah Terus Buru ‘Jimmy Black’

KOTA KINABALU: Polis Sabah sedang menggerakkan seluruh jentera bagi mengesan dan menangkap suspek utama dalam kes rusuhan bersenjata hingga menyebabkan kematian di Beaufort.

Salah seorang mangsa dikenali sebagai Alfred Agang disahkan meninggal dunia pagi tadi. Mendiang antara lima suspek yang ditangkap kerana melakukan jenayah rusuhan bersenjata di Restoran MyHeaven, Beaufort pada 19 Dis lalu.

Pesuruhjaya Polis Sabah Datuk Hazani Ghazali berkata, pihaknya sedang sedaya upaya menggerakkan seluruh jentera dari pelbagai jabatan dalam Polis Kontinjen Sabah dan Sarawak untuk mengesan dan menangkap suspek utama dalam kes ini iaitu Hobalan A/L N. Vello atau Jimmy Black dan seorang lagi rakannya, Kesavan A/L Perambalan.

Beliau berkata, kes tersebut bukan serangan bersenjata kumpulan gangster ke atas mangsa. Di Sabah tiada sebarang kumpulan gangster terancang seperti yang didakwa. Kes ini tidak melibatkan unsur perkauman atau gangsterism, ia hanya melibatkan sekumpulan pemuda tempatan yang nakal dan agresif ketika dalam keadaan mabuk.

Katanya, hasil siasatan lanjut yang dijalankan, polis mendapati kes ini adalah serangan oleh sekumpulan lelaki tempatan yang mabuk ke atas pemilik restoran (Jimmy Black) yang merupakan suspek utama dalam kes ini.

Kesemua lima perusuh itu mengakui mereka telah mabuk selepas menghadiri majlis perkahwinan di kuarters keretapi Beaufort, tidak jauh dari Restoran MyHeaven tersebut.

“Serangan bermula, apabila sekumpulan lelaki tempatan yang mabuk ini tidak berpuas hati dengan pemilik restoran (suspek utama) yang tidak senang dengan kehadiran pembeli arak yang mabuk dan dikatakan menganggu perniagaannya.

“Berdasarkan keterangan suspek yang ditangkap, pembeli arak berada dalam keadaan mabuk bermula dari turun kereta sehinggalah memasuki restoran tersebut. Malah, pembeli arak turut bergaduh dengan seorang pelanggan sebelum memasuki restoran tersebut,” katanya semasa sidang media, di sini hari ini.

Hazani berkata, lima daripada enam suspek dalam kes rusuhan di restoran itu telah ditangkap dan kesemua mereka mengakui terlibat menyertai rusuhan.

Katanya, pihak polis turut menahan rakan pemilik restoran yang membuat laporan awal mengenai kejadian tersebut untuk membantu siasatan.

Menurutnya, suspek yang dikenali sebagai Jimmy Black ini bukan lagi Orang Dibawah Pengawasan Polis (OPP) dan terakhir beliau dikenakan pengawasan adalah pada 2008, iaitu 12 tahun lalu.

Suspek juga telah berkahwin dengan wanita tempatan berbangsa Dusun berasal dari Keningau dan telah mempunyai lima anak. Dari rekod tiada apa-apa kes siasatan jenayah dibuka berkaitan penama Hobalan ini dari 2008 hingga tarikh kejadian.

Katanya, kes ini disiasat mengikut Seksyen 148/302 Kanun Keseksaan atas kesalahan merusuh bersenjata hingga menyebabkan kematian.

Dibawah seksyen ini, mana-mana orang yang disyaki terlibat atau dipercayai ada kaitan dalam kes ini boleh ditangkap tanpa waran. Oleh itu tindakan anggota dari Ibu Pejabat Polis Daerah Beaufort dalam kes ini adalah betul dan tepat tanpa melanggar apa-apa peruntukan undang-undang negara.

Hazani menegaskan dalam kes itu, tindakan polis tidak menyebelahi mana-mana pihak dan tindakan menangkap pihak-pihak terlibat telah dibuat. Turut ditahan dua orang isteri dan rakan suspek utama yang ditahan reman bagi membantu siasatan.

Berdasarkan keterangan perusuh, lima lelaki tempatan yang merusuh dalam keadaan mabuk itu telah bertindak memecahkan kerusi dan meja restoran bagi mencari suspek utama (Jimmy) yang dikatakan sedang menyembunyikan diri dalam restoran tersebut.

Hazani berkata, pihak polis adalah satu pasukan yang profesional dalam menangani situasi melibatkan kes-kes jenayah tanpa mengira suku kaum atau bangsa berdasarkan peruntukan undang-undang sedia ada di negara ini.

“Sebarang tohmahan yang dilemparkan kepada pihak polis perlulah berdasarkan fakta yang berasas.

“Pihak polis sentiasa peka akan situasi semasa dan kes yang berlaku telah diambil tindakan dengan pantas serta tidak berkrompomi dengan apa-apa perlakuan jenayah yang berlaku khasnya dalam kes ini,” jelasnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Beradik Ambil Upah Bawa Rokok Seludup

LAHAD DATU : Tindakan dua beradik yang menerima upah untuk menghantar rokok seludup menjerat diri apabila mereka ditahan sepasukan anggota Batalion 17 Pasukan Gerakan Am (PGA) di Jalan Jeroco – Lahad Datu, di sini, semalam.

Kedua-dua suspek berusia 35 dan 37 tahun itu ditahan bersama 820 karton bernilai RM85,848 oleh anggota task force Batalion 17 PGA yang menjalankan tugas Op Kontraban, kira-kira jam 7 pagi.

Komander Briged PGA Sabah, Senior Asisten Komisioner Abdul Rani Alias berkata, ketika menjalankan rondaan, anggotanya menahan sebuah lori yang dipandu dalam keadaan mencurigakan.

Katanya, hasil pemeriksaan di dalam bahagian belakang lori menemui 36 plastik hitam dan dua kotak warna coklat.

“Pemeriksaan lanjut menemui sebanyak 820 karton rokok tanpa cukai dianggarkan bernilai RM85,848.

“Jumlah keseluruhan rampasan termasuk lori bernilai RM235,848,” katanya ketika dihubungi, hari ini.

Abdul Rani berkata, hasil soal siasat mendapati kedua-dua beradik terbabit mengambil upah untuk menghantar rokok seludup dari Kota Kinabalu ke Tawau.

“Kes disiasat mengikut Seksyen 135 (1) (d) Akta Kastam 1967,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Sabah rampas barang seludup RM8.3 juta

KOTA KINABALU: Pasukan Polis Marin (PPM) Wilayah 4 Sabah menahan tiga lelaki disyaki anggota sindiket penyeludupan dan merampas pelbagai jenis rokok, minuman keras serta mercun dianggarkan bernilai RM8.3 juta dalam serbuan di sebuah stor di Kampung Bontoi, Tamparuli di Tuaran, semalam.

Serbuan dilakukan sepasukan lima pegawai dan anggota PPM pada jam 12.30 tengah hari, susulan intipan sejak 21 Januari lalu yang mendapati terdapat pergerakan keluar masuk di stor berkenaan.

Pesuruhjaya Polis Sabah, Datuk Omar Mammah, berkata ketika serbuan, anggota PPM menahan tiga lelaki berusia 20 hingga 40 tahun termasuk dua warga asing yang sedang memunggah barang dari van ke dalam stor berkenaan.

“Hasil pemeriksaan menemui pelbagai jenis rokok, minuman keras dan mercun yang tidak mempunyai sebarang dokumen,” katanya dalam sidang media di Markas PPM Wilayah 4 Sabah di Ibu Pejabat Kontinjen (IPK) Sabah hari ini.

Yang turut hadir, Komander PPM Bukit Aman, Senior Asisten Komisioner Mohd Yusoff Mamat dan Komander PPM Wilayah 4 Sabah, Asisten Komisioner Mohamad Pajeri Ali.

Rampasan membabitkan 114, 350 bungkus rokok pelbagai jenama dianggarkan bernilai RM5.5 juta selepas cukai, 2,746 kotak pelbagai jenis minuman keras bernilai RM2.6 juta selepas cukai serta mercun dan van berjumlah RM96,235 selepas cukai.

Omar berkata, rampasan dianggarkan RM8.3 juta selepas cukai iaitu kejayaan terbesar dalam sejarah PPM di Sabah dan barangan terbabit yang disyaki diseludup dari beberapa negara, dipercayai untuk pasaran sempena Tahun Baharu Cina.

“Kita tidak pasti bagaimana barang ini dibawa (masuk ke Sabah) tetapi kita sedang menyiasat untuk mengenal pasti dan mendapatkan maklumat rangkaian sindiket.

“Pada masa sama, kita menyiasat sama ada barang yang dirampas ini mempunyai dokumen yang sah… tetapi setakat ini, ketika serbuan dijalankan suspek gagal menunjukkan sebarang dokumen mengenai barang berkenaan,” katanya sambil mengucapkan tahniah kepada PPM Bukit Aman dan Wilayah 4 atas kejayaan besar itu.

Kes disiasat mengikut Seksyen 135(1)(d) Akta Kastam 1967 (Pindaan 2018) iaitu menyimpan barang-barang larangan.

Omar berkata, sepanjang tahun lalu PPM Wilayah 4 menahan 1,439 individu membabitkan 1,684 operasi dengan nilai rampasan RM18,729,439.

Sementara itu, Mohd Yusoff berkata, sepanjang 2018, PPM menghasilkan rampasan bernilai RM88,611,917 membabitkan 3,316 operasi dengan 4,315 tangkapan di seluruh negara.

“Kes-kes yang dihasilkan merangkumi beberapa akta seperti Akta Kastam 1967 (259 kes), Akta Perikanan 1985 (1,434 kes), Akta Imigresen 1959/63 (396 kes), Akta Dadah Berbahaya 1952 (382 kes) dan Akta Kawalan Bekalan 1961(135 kes).

“Selain itu, sebanyak 47 kes membabitkan Akta Antipemerdagangan Orang dan Antipenyeludupan Migran (ATIPSOM) 2007 (Pindaan 2010) serta lain-lain akta yang berkuat kuasa di Malaysia sebanyak 1,662 kes,” katanya. – Berita Harian


PRN Melaka: BN Bentuk Kerajaan Negeri, Capai Majoriti Mudah

MELAKA: Barisan Nasional (BN) berjaya membentuk kerajaan selepas memperoleh 15 kerusi daripada 28 kerusi yang dipertandingkan pada Pilihan Raya Negeri (PRN) Melaka hari ini.

Keputusan rasmi itu diumumkan oleh Pengerusi Suruhanjaya Pilihan Raya Datuk Abdul Ghani Salleh pada 9.42 malam ini di Menara Persekutuan di sini.

“BN memenangi sejumlah 15 kerusi daripada 28 kerusi yang diperuntukkan dan dengan ini berjaya memperoleh suatu majoriti melebihi 50 peratus daripada jumlah kerusi yang dipertandingkan,” katanya.

Abdul Ghani juga berkata proses pengundian bagi pilihan raya berkenaan berjalan dengan baik dan lancar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Mahu Jumlah Sama Diterima Sarawak Daripada PETRONAS

KOTA KINABALU: Sabah mahu jumlah Cukai Jualan Negeri yang sama diberikan PETRONAS kepada Sarawak ke atas sumber minyak dan gasnya.

Timbalan Ketua Menteri, Datuk Dr Jeffrey Kitingan, berkata PETRONAS tidak mungkin memberikan jumlah yang kurang kepada Sabah, berbanding apa yang dipersetujui di antara syarikat minyak itu dengan kerajaan Sarawak.

“Kita jangka menerima tidak kurang daripada apa yang Sarawak dapat kerana kita tidak minta kurang. Kalau dapat lebih, itu lagi bagus,” katanya pada sidang media selepas pelancaran Parti Solidariti Tanah Airku (STAR) Putatan, di sini, hari ini.

Jeffrey yang juga Presiden STAR berkata demikian ketika ditanya sama ada Sabah bakal mendapat sama seperti yang diperolehi Sarawak apabila rundingan dengan PETRONAS selesai.

Beliau berkata, rundingan berkaitan hal itu di antara kerajaan negeri dan PETRONAS dijangka diadakan awal tahun depan.

“Ketua Menteri, Datuk Hajiji Noor pun ada menyebut perkara ini ketika pembentangan Belanjawan Sabah 2021. Jadi, kita tunggu sajalah. Pertemuan dengan PETRONAS itu dijadual selepas tahun baharu ini,” katanya.

Ketika membentangkan Belanjawan Sabah 2021 minggu lalu, Hajiji berkata, PETRONAS akan bertemu dengan kerajaan negeri untuk memulakan rundingan berhubung perkara itu.

Katanya, komitmen PETRONAS itu dimaklumkan Perdana Menteri, Tan Sri Muhyiddin Yassin kepada beliau selepas kerajaan Sarawak dan PETRONAS menandatangani Perjanjian Penyelesaian Komersial pada 7 Disember lalu.

Selain menyelesaikan isu bayaran Cukai Jualan Negeri produk petroleum dan kawal selia sumber minyak, perjanjian ditandatangani Sarawak dan PETRONAS itu turut membabitkan persetujuan kedua-dua pihak untuk Sarawak terbabit sama dalam operasi PETRONAS melalui anak syarikatnya.

Sarawak menamakan Petroleum Sarawak Bhd (PETROS) untuk memainkan peranan yang lebih besar dalam industri minyak dan gas melalui kerjasama dengan PETRONAS.

Mulai tahun depan, Sabah dijangka mengutip Cukai Jualan Negeri produk petroleum bernilai RM1.25 bilion dan ia disenaraikan sebagai antara penyumbang tertinggi hasil Sabah dalam belanjawan tahun depan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Geram Betul Laa..’ – Penonton Mahu Takdir Yang Tertulis 2

Pengarah Shahrulezad Mohameddin sekali lagi berjaya mencetuskan fenomena tersendiri menerusi drama arahannya.

Kali ini, drama 15 episod Takdir Yang Tertulis, yang dibintangi pelakon hebat seperti Nad Zainal, Nazim Othman, Alvin Chong, Elvina Mohamad, Didie Alias, Muaz Fitri dan ramai lagi.

Telah pun melabuhkan tirainya malam tadi, pada Selasa, ramai yang menyukai jalan cerita drama itu yang mengisahkan Juweta yang dicurangi suami dan sahabat baiknya sendiri, Ruhila.

Konflik mula berlaku apabila Juweta mendapat tahu perkara itu selepas tujuh tahun.

Lebih banyak konflik mengenai status sebenar anak lelaki mereka, Mika yang akhirnya menjadi perebutan ramai.

Akhirnya, semuanya menemui tiktik noktah semalam dan Azlan, si suami yang ‘lurus’, sombong dan pentingkan diri sendiri menerima balasan kerana mencurangi isterinya.

Bukan itu sahaja, paling menjadi perhatian adalah plot twist babak akhir yang mendedahkan siapa sebenarnya yang menjadi punca Ruhila hamil.

Ternyata kejutan itu menerima reaksi pelbagai. Ada yang sudah menjangka Hakim adalah bapa sebenar Mika dan tidak kurang juga yang terkejut dengan penamat pilihan Shahrulezad.

A post shared by shahrulezad mohameddin (@budakijat)

Apa yang pasti, pelakon drama berkenaan iaitu Elvina dan Nad juga mengakui tidak mengetahui plot twist itu dan turut terkejut dengan penamat drama berkenaan.

A post shared by A Little Lady 🦋 (@elvinamohamad)

Begitu juga dengan Nazim, yang ‘bengang’ apabila Muaz menjayakan watak Hakim turut merahsiakan babak akhir itu.

Dengan pengakhiran itu, ramai yang mengharapkan Shahrulezad tampil dengan Takdir Yang Tertulis 2 pula.


Adira Akan Tuntut Hak Penjagaan Anak

KUALA LUMPUR: “Apapun yang akan terjadi, saya tetap akan menuntut hak penjagaan tiga anak.

“Tiga anak juga masih kecil dan saya tidak pernah berjauhan dengan mereka walau satu malam pun,” kata penyanyi, Adira Suhaimi, 28, ketika mengulas perkembangan kemelut yang melanda rumah tangga dengan suaminya, Datuk Seri Adnan Abu, 40.

Mengenai keputusannya untuk meneruskan permohonan cerai terhadap suaminya pula, katanya, dia tetap dengan pendiriannya itu.

Katanya, bukannya dia mahu bermain tarik tali kerana tetap dengan keputusan untuk meneruskan permohonan cerai terhadap suami seperti yang dilaporkan sebelum ini.

“Sebenarnya sudah lama saya turun dan naik mahkamah tetapi baru sekarang perkara ini dihidu ramai.

“Saya juga akan terima keputusan pihak mahkamah pada sebutan kes permohonan cerai ini pada Disember depan dengan hati tenang dan terbuka.

“Doakan yang baik-baik buat saya dan anak,” katanya.

Bagaimanapun, kata Adira, jika perceraian berlaku, dia tidak akan memisahkan tiga anak dengan bapa kandung mereka.

“Perceraian bukan bermaksud saya tidak menghormati bekas suami atau menghalang dia daripada bertemu anaknya,” katanya.

Adira ditemui pada sidang media Separuh Akhir Muzik-Muzik 34 yang berlangsung di Balai Berita, Kuala Lumpur, hari ini.

Ditanya sama ada dia sudah sedia dengan status janda pada usia muda, katanya, dia memang sudah biasa hidup berdikari sejak dulu.

“Saya kuat dan tabah berdepan kemelut rumah tangga ini sebab anak. Merekalah sumber kekuatan saya sejak dulu.

“Saya juga tidak mahu ahli keluarga campur tangan kerana tidak mahu menyusahkan mereka dengan masalah rumah tangga,” katanya.

Terdahulu, spekulasi mengenai perceraian Adira dan suaminya timbul apabila ruangan gosip sebuah portal hiburan menyiarkan cerita artis wanita diceraikan ketika hamil anak ketiga.

Adira bernikah dengan Adnan yang juga ahli perniagaan di Songkhla, Thailand sebagai isteri kedua pada 3 Disember 2015.

Hasil perkahwinan, Adira dan Adnan memiliki tiga cahaya mata iaitu Anggrek, Asan dan Anggun.

Menerusi perkahwinan pertama Adnan dikurniakan lima cahaya mata.


Sebelum Pembentukan Malaysia, Sabah Pernah Sertai Olimpik 1956, Hantar 2 Atlet

Walaupun temasya sukan Olimpik Tokyo 2020 telah melabuhkan tirai pada Ahad lalu, namun kejayaan para atlet negara masih dirasai hingga hari ini.

Tetapi kali ini SK nak kongsikan satu fakta menarik kepada korang semua tentang negeri Sabah pernah menyertai Sukan Olimpik suatu ketika dulu. Sebelum Sabah bergabung dengan Malaysia pada tahun 16 September 1963, negeri ini di bawah naungan kerajaan Brunei.

Jadi, jangan pelik jika Sabah pernah menyertai Sukan Olimpik pada tahun 1956, kerana ketika itu Sabah dikenali sebagai Borneo Utara (North Borneo) dan pernah menyertai Sukan Olimpik di Melbourne, Australia.

Menerusi video yang dikongsikan di laman Tiktok Sir Syahmi memaklumkan pada ketika itu Sabah kali pertama dan kali terakhir menyertai Sukan Olimpik. Walaupun para atletnya tidak membawa pulang pingat namun nama negeri tersebut terpahat dalam dunia sukan Olimpik.

Ini antara bendera North Borneo suatu ketika dahulu, Ia mempunyai dua versi yang berbeza mengikut tahun.

Menariknya, hanya dua atlet sahaja yang mewakili negara ini iaitu Datuk Gabuh Piging dan Datuk Sium Diau, kedua-duanya menyertai acara lompat kijang.

Gabuh, yang ketika itu berusia 24 tahun berada di kedudukan ke-24 dengan jarak 14.55m, manakala Sium Diau, 21 tahun, menamatkan saingan di tempat ke-28 dengan 14.09m.

Carta nama negara yang sertai Sukan Olimpik Melbourne ketika itu.

Jika anda dapat lihat, dalam senarai tersebut ada terselit nama Malaya (Malaysia) pada ketika itu termasuklah negara North Borneo.

Jadi, orang Sabah mesti bangga kan sebab negeri mereka pernah bertanding dalam temasya sukan yang berprestij di seluruh dunia iaitu di Sukan Olimpik Melbourne 1956.

Sumber Rujukan : Syahmi92, Book Of Olympic , Wikipedia , SiakapKeli


Macam mana nak turun?

SURIN (Thailand): Sebuah motosikal melambung dan tersangkut di atas talian elektrik setinggi 10 meter selepas terbabit dalam satu kemalangan jalan raya di daerah Kap Choeng, wilayah Surin, timur laut Thailand semalam.

Bangkok Post melaporkan, motosikal itu sebenarnya dibawa di atas sebuah lori pikap jenis Isuzu sebelum kenderaan itu terbabas ketika mengelak sebuah lagi motosikal yang melawan arus.

Lori pikap dilaporkan terbalik dan menyebabkan motosikal jenis Honda di atasnya melambung ke udara dan tersangkut di talian elektrik setinggi 10 meter itu.

Kemalangan itu menyebabkan lima orang yang berada di dalam lori pikap itu cedera dan dibawa ke Hospital Kabchoeng.

Polis memberitahu, pihaknya sedang menyiasat kemalangan itu dan tidak menolak kemungkinan lori pikap itu dipandu laju.

Gambar motosikal yang tersangkut itu juga tular di media sosial di Thailand dan ramai tidak percaya kenderaan itu boleh melambung setinggi itu.

Bagaimanapun, tidak diketahui bagaimana pemilik motosikal berkenaan menurunkan kenderaan itu dari talian elektrik berkenaan. – Harian Metro


Wanita dicekup jual nombor ekor tanpa lesen

SEORANG wanita tempatan dicekup polis selepas disyaki terbabit dalam kegiatan menjual nombor ekor empat digit (4D) tanpa lesen di Kampung Ulu Kukut, di sini, petang semalam.

Dalam operasi khas Pembanterasan Elemen Perjudian sempena perayaan Tahun Baru Cina bermula jam 3 petang itu, polis turut merampas wang tunai berjumlah RM184 dan peralatan dipercayai digunakan untuk mencetak nombor 4D secara haram.

Ketua Polis Daerah Kota Belud, Superintendan Mohd Zaidi Abdullah berkata, suspek berusia 33 tahun ditahan dalam serbuan di sebuah rumah tidak bernombor di kampung berkenaan.

“Sebaik menerima maklumat, polis menjalankan risikan selama beberapa hari sebelum suspek berjaya diberkas.

“Kes disiasat mengikut Seksyen 4A(a) Akta Rumah Judi Terbuka 1953 sementara suspek kini direman selama empat hari bermula hari ini untuk siasatan lanjut,” katanya ketika dihubungi Harian Metro, hari ini.

Katanya, antara peralatan judi dirampas ialah wang tunai, telefon bimbit dan keratan kertas berkaitan pertaruhan nombor 4D.

Zaidi berkata, polis mengalu-alukan tindakan orang ramai untuk menyalurkan maklumat sebarang aktiviti haram dilakukan di kampung masing-masing. – Harian Metro


Lebih RM160 juta projek tender diumum tahun hadapan

SANDAKAN, 22 Dis – Pelbagai projek tender terbuka bernilai lebih RM160 juta di bawah Kementerian Pertanian dan Industri Makanan Sabah akan diumumkan secara meluas pada tahun hadapan, kata Menterinya, Datuk Junz Wong.

Menurut beliau, dengan cara itu semua kontraktor tempatan tidak terlepas pandang serta boleh memohon tender, sekali gus cara ini lebih kompetitif dan adil dari segi komersial.

“Sebelum ini, banyak tender terbuka projek lain secara iklan tetapi ramai kontraktor tidak dapat untuk ikut tender kerana ‘terlepas’ iklan,” katanya kepada pemberita di sini, hari ini.

Wong dalam pada itu berkata tender untuk Projek Rancangan Tebatan Banjir Sungai Anip di sini yang bernilai RM40 juta akan dibuka kepada kontraktor pada 15 Jan, tahun hadapan dengan keutamaan akan diberikan kepada kontraktor Sabah untuk menaiktaraf sungai terbabit sepanjang tiga kilometer.

“Banyak aduan diterima daripada penduduk setempat kerana kediaman mereka sering dilanda banjir kilat apabila hujan,” katanya yang berazam untuk mentadbir kementeriannya secara telus.

Sementara itu, Wong berkata beliau tidak akan mengikut kaedah polisi yang diterap kerajaan lama berhubung pengumuman sesuatu projek yang mahu dilaksanakan.

Katanya, projek hanya akan diumum dan tender dibuka apabila peruntukan mencukupi.

“Sebelum ini (kerajaan lama) projek dibuka untuk tender walaupun peruntukan untuk projek dilaksana tidak cukup dan berikutan itu banyak projek bergerak perlahan dan terbengkalai,” katanya lagi.


Cerdik Tak Boleh Pakai

DUA suspek menggunakan air paip ketika menjalani saringan awal ujian air kencing dalam Ops Cegah dijalankan Agensi Anti Dadah Kebangsaan (AADK) di tiga lokasi di daerah Tuaran, semalam.

Bagaimanapun, tindakan itu hanya sia-sia selepas diarah mengambil semula sampel air kencing dalam pemerhatian anggota AADK.

Ketua Pegawai AADK Daerah Tuaran, Asraf Hafiz Ruslan berkata, operasi bermula 11.30 malam sehingga 1 pagi itu disertai lima anggota menyerbu lokasi di Kampung Tajau Tuaran, Kampung Bontoi Tamparuli dan Taman Wirajaya Tamparuli.

Katanya, serbuan susulan aduan dan maklumat orang awam itu menyaksikan tujuh suspek iaitu lelaki berusia 21 hingga 48 ditahan.

“Ketika saringan dijalankan, dua suspek cuba berdalih selepas menggunakan air paip sebagai sampel air kencing.

“Bagaimanapun, suspek kemudiannya mengaku mengambil dadah selepas sampel kali kedua diambil,” katanya.

Asraf berkata, suspek direman selama 14 hari bermula semalam di Pusat Tahanan Reman AADK Papar.

“Semua suspek disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Menurutnya, orang awam yang mempunyai maklumat berhubung penyalahgunaan dadah di daerah Tuaran boleh menghubungi talian 088-788336 atau tampil ke Pejabat AADK berhampiran. – Harian Metro


COVID-19: Penggunaan Katil Pesakit Di Hospital Lahad Datu Capai 91.4%

KOTA KINABALU: Penggunaan katil oleh pesakit COVID-19 di Hospital Lahad Datu, di sini, kini mencapai tahap 91.4 peratus membabitkan seramai 128 pesakit.

Menteri Kerajaan Tempatan dan Perumahan negeri, Datuk Seri Masidi Manjun, berkata ia diikuti

Hospital Queen Elizabeth (HQE) dengan kadar penggunaan katil oleh pesakit COVID-19 sebanyak 80.2 peratus.

Bagaimanapun, katanya, HQE merekodkan jumlah pesakit COVID-19 yang masih dirawat tertinggi di Sabah iaitu seramai 393 orang.

“Setakat semalam, hospital yang mempunyai bilangan pesakit paling ramai ialah di HQE dengan 393 orang atau 80.2 peratus daripada kapasiti katil untuk pesakit COVID-19 di hospital itu.

“Hospital Lahad Datu pula seramai 128 orang pesakit COVID-19 yang masih dirawat dengan kadar penggunaan katil setakat ini sebanyak 91.4 peratus,” katanya pada sidang media perkembangan COVID-19 Sabah, malam tadi.

Masidi yang juga jurucakap COVID-19 Sabah, berkata Hospital Keningau setakat hari ini masih merawat seramai 36 pesakit COVID-19 turut mencatat kadar penggunaan katil yang tinggi iaitu 80 peratus.

Bagi hospital lain, katanya, sembilan pesakit COVID-19 masih dirawat di Hospital Kota Marudu mewakili 75 peratus penggunaan katil, manakala 87 pesakit dengan 68 peratus penggunaan katil di Hospital Duchess of Kent, Sandakan.

“Di Hospital Tawau pula, seramai 151 pesakit COVID-19 masih dirawat dengan 62.1 peratus penggunaan katil, diikuti 58.3 peratus penggunaan katil membabitkan 84 pesakit di Hospital Wanita dan Kanak-Kanak Sabah, Likas di Kota Kinabalu,” katanya.

Beliau berkata, Hospital Semporna pula masih merawat 30 pesakit COVID-19 dengan 39.5 peratus penggunaan katil, manakala Hospital Kudat yang setakat ini masih merawat tujuh pesakit merekodkan penggunaan katil terendah iaitu 24.1 peratus.

Secara keseluruhan, Sabah merekodkan sebanyak 348 kes baharu positif COVID-19 dengan tiga kematian semalam, masing-masing dua di Sandakan dan satu di Beaufort, menjadikan kumulatif setakat ini sebanyak 47,139 kes.

Seramai 400 pesakit COVID-19 pula dibenarkan keluar hospital, menjadikan kumulatif sembuh seramai 42,806 orang, manakala 2,678 orang masih dirawat, dengan 832 orang di hospital dan 1,827 di Pusat Kuarantin dan Rawatan Berisiko Rendah (PKRC) awam serta 19 orang di Pusat Tahanan Sementara (PTS).

Masidi berkata, satu kluster baharu turut direkodkan iaitu Kluster Industri Apas di Tawau membabitkan kes indeks seorang pekerja stor di sebuah kilang udang dengan 22 kes kumulatif setakat ini.

“Daripada 348 kes, sebanyak 251 kes atau 72.1 peratus dikesan melalui saringan kontak rapat, manakala 50 kes atau 14.4 peratus melalui saringan bergejala,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Ditikam Isterinya Ketika Tidur

LAHAD DATU: Seorang lelaki meninggal dunia dipercayai ditikam oleh isterinya di bahagian perut, di sebuah bilik sewa atas kedai, Bandar Cenderawasih Sahabat 7, dekat sini semalam.

Mangsa Rasalan Jaya, 32, ditikam menggunakan pisau pemotong sayur ketika sedang tidur di bilik, kira-kira pukul 7 pagi, Jumaat lalu.

Ekoran kejadian itu, sepasukan polis yang menerima aduan kemudian bertindak menyerbu bilik terbabit dan menahan suspek berusia 26 tahun yang sedang bersembunyi.

Ketua Polis Daerah Lahad Datu, Asisten Komisioner Nasri Mansor berkata hasil siasatan terhadap suspek mendapati kejadian berlaku akibat mangsa sering mendera dan memukul suspek.

“Selain didera, mangsa juga bersikap curang (mempunyai hubungan sulit dengan wanita lain) dan perbuatan itu diketahui suspek sejak awal tahun 2014 namun suspek hanya membiarkan mangsa (suaminya) berkelakuan sedemikian kerana bimbang rumahtangga mereka retak.

“Mangsa turut dikatakan tidak pernah memberi nafkah kepada suspek dan anak-anak mereka,”katanya dalam kenyataan hari ini.

Nasri berkata, akibat gagal mengawal emosi dan perasaan marah, suspek merancang niat jahat dan bertindak menikam mangsa dengan menggunakan pisau ketika mangsa sedang tidur di atas katil di dalam bilik.

“Mangsa cuba mencabut pisau yang tertusuk pada perutnya lalu meletakkan pisau itu di atas katil sebelum suspek mengambil pisau berkenaan lalu dibuang ke luar tingkap.

“Mangsa kemudian berlari keluar daripada bilik terbabit dan terus menuju ke sebuah klinik berhampiran untuk mendapatkan rawatan sebelum dibawa ke Hospital Lahad Datu.

“Bagaimanapun, mangsa disahkan meninggal dunia ketika menerima rawatan, pukul 5.05 pagi, semalam,”katanya.

Beliau berkata, suspek yang bersembunyi di dalam bilik berjaya ditahan polis dan dibawa ke Balai Polis Cenderawasih untuk tujuan siasatan lanjut.

“Pisau yang digunakan suspek untuk menikam mangsa turut dirampas.

“Kes disiasat dibawah Seksyen 302 Kanun Keseksaan,” katanya. – SabahNewsToday


Peragut pula jadi ‘mangsa’

BRASILIA: Seorang peragut di Brazil nyata tersilap memilih mangsa apabila wanita bertubuh kecil disasarkan untuk mencuri telefon bimbit rupanya pengamal seni mempertahankan diri jujitsu.

Suspek, Magdeel da Silva, 18, menjerit dan menangis akibat ‘dikunci’ Sabrina Leites, 22, sepanjang mereka terbaring 20 minit atas jalan sementara menunggu pihak berkuasa sampai untuk menangkapnya, lapor Daily Mail.

Dalam video yang tersebar di media sosial, Da Silva didengar menjerit berulang kali ‘cukuplah, cukuplah’ manakala Sabrina sempat menunjukkan isyarat ‘bagus’ kepada orang yang merakam kejadian itu menggunakan telefon bimbit.

Sabrina yang mengamalkan jujitsu sejak empat tahun lalu berkata, dia dihampiri suspek dan rakannya yang bermotosikal ketika mahu membuka pagar ke bilik kakaknya.

Portal berita tempatan, D24AM melaporkan, peragut kedua yang tidak dikenal pasti sempat melarikan diri, tetapi nasib Da Silva lebih malang apabila jiran Sabrina yang sedang memandu ketika kejadian berlaku, bertindak melanggarnya.

Sabrina kemudian menggunakan teknik jujitsu untuk menghalang Da Silva melarikan diri.

“Saya cuma berani melawan kerana melihat mereka tidak bersenjata. Jika mereka bersenjata tidak mungkin saya mengambil risiko itu,” katanya.

Da Silva didakwa atas tuduhan cubaan merompak. – Agensi


RUU Anti Lompat Parti Wajar Disegerakan – UPKO

KOTA KINABALU: Kenyataan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar semalam bahawa Kerajaan telah bersetuju untuk membentang dan memuktamadkan Rang Undang-Undang (RUU) Anti Lompat Parti pada persidangan Dewan Rakyat bermula 28 Februari ini adalah tepat mengikut semangat memorandum persefahaman (MoU), yang telah ditandatangani antara Perdana Menteri, Datuk Seri Ismail Sabri Yaakob dan Pakatan Harapan (PH) pada Ogos lalu.

Presiden Pertubuhan Kinabalu Progresif Bersatu (UPKO), Datuk Seri Wilfred Madius Tangau berkata, kenyataan itu selaras dengan pendirian yang diketengahkan oleh PH dalam pertemuan dengan beliau, di mana PH telah menegaskan bahawa RUU ini perlu dibawa ke Parlimen mengikut garis masa yang telah dipersetujui dan ditetapkan sebelum ini.

Beliau berkata, menurut Wan Junaidi, keputusan itu juga selaras dengan saranan Perdana Menteri yang mahu pindaan RUU berkenaan disegerakan dan dibentangkan pada Mesyuarat Pertama Penggal Kelima Parlimen ke-14, yan dilihat wajar dan menunjukkan kepimpinan Perdana Menteri menunaikan janji beliau dan pendirian PH.

Katanya, pada pandangan PH, pembentangan RUU ini tidak wajar ditangguh dan dilewatkan kerana rakyat akar umbi mahukan perubahan yang ketara bagi memastikan tiada mana-mana wakil rakyat yang bertindak melompat parti, sekali gus mempertahankan integriti dewan perundangan dan wakil rakyat yang dipilih oleh rakyat.

Pengumuman Wan Junaidi juga dengan sendiri menafikan pandangan sesetengah pihak bahawa RUU ini tidak akan dibentangkan dan tidak akan menjadi kenyataan kerana Kerajaan Pusat tidak serius dan MoU yang dimeterai oleh PH tidak bernilai dan tidak bertaring.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Kawasan PKPD Di Sabah Ditamatkan Hari Ini

KUALA LUMPUR: Perintah Kawalan Pergerakan Diperketatkan (PKPD) di Pangsapuri Mutiara Kasih serta Taman Khazanah Indah, Lahad Datu, Sabah ditamatkan hari ini.

“Atas nasihat dan penilaian risiko yang dilaksanakan, sidang khas hari ini bersetuju untuk menamatkan PKPD,” katanya pada sidang media harian, hari ini.

Ismail Sabri berkata, kerajaan juga sebelum ini mengumumkan pelaksanaan PKPD di Pangsapuri Mutiara Kasih dan Taman Khazanah Indah, Lahad Datu, Sabah bermula 13 Oktober sehingga 26 Oktober 2020 dan kemudian dilanjutkan lagi bermula 27 Oktober sehingga 9 November dan sekali lagi dilanjutkan 9 November hingga 23 November.

“Bagaimanapun, sehingga 10 November, KKM mendapati semua keputusan 5,189 sampel saringan kedua diperoleh dengan kesemuanya adalah negatif.

“KKM juga mendapati tiada lagi kes baharu positif Covid-19 di kedua-dua lokaliti ini dalam masa 18 hari terkini. Atas nasihat dan penilaian risiko yang dilakukan oleh KKM, sidang khas hari ini bersetuju untuk menamatkan PKPD di kawasan berkenaan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


47 selamat, pesawat Air Niugini terhempas di Chuuk

SYDNEY: Seramai 47 penumpang dan anak kapal syarikat penerbangan Air Niugini yang terhempas berhampiran lapangan terbang sebuah pulau kecil di Micronesia, di selatan Lautan Pasifik, berjaya diselamatkan oleh flotila bot kecil, semalam.

“Pesawat itu sepatutnya berjaya mendarat tetapi ia terbabas sejauh 137 meter dan terhempas.

“Sebenarnya, kami masih belum mengetahui bagaimana kejadian ini boleh berlaku.

“Kesemua 36 penumpang dan 11 anak kapal berjaya diselamatkan, hanya pesawat yang karam,” Pengurus Besar Lapangan Terbang Chuuk di Micronesia, Jimmy Emilio ketika dihubungi Reuters menerusi telefon.

Difahamkan pesawat Boeing 737-800 itu dalam perjalanan dari Lapangan Terbang Antarabangsa Narita, Tokyo, Jepun ke Port Moresby di Papua New Guinea, sebelum transit di Chuuk, Micronesia.

Emilio berkata, pesawat itu terhempas di sebuah lagun yang mengelilingi pulau kecil itu pada jam 9.30 pagi (waktu tempatan).

Katanya, kesemua penumpang dan anak kapal sudah dibawa ke hospital untuk pemeriksaan lanjut tetapi tiada di antara mereka yang mengalami kecederaan serius.

“Saya sangka kami berjaya mendarat dengan selamat sehinggalah saya melihat satu lubang di bahagian tepi pesawat dan air mula memasuki ke dalam kapal terbang.

“Saya fikir, perkara ini tidak sepatutnya berlaku. Air sudah mencecah paras pinggang di dalam kabin sebelum pasukan penyelamat tiba,” kata penumpang, Bill Jaynes dalam video yang dimuat naik di laman web Pacific Daily News.

Sementara itu, Air Niugini dalam satu kenyataan berkata, syarikat penerbangan itu sedang bertungkus lumus membantu kesemua penumpang dan anak kapal.

Jurucakap Suruhanjaya Siasatan Kemalangan Papua New Guinea berkata, pihaknya akan menghantar penyiasat ke lokasi kejadian untuk mengenal pasti punca insiden itu berlaku. REUTERS/AGENSI


“Perniagaan Kami Sudah Tutup, Tapi Tetap Kena Denda RM2,000” – Pemilik Restoran

KOTA KINABALU: Kongres Kesatuan Sekerja Malaysia (MTUC) Sabah meminta pihak berkuasa supaya lebih bertimbang rasa terhadap perniagaan selepas seorang pemilik restoran didenda RM2,000 kerana didakwa beroperasi melebihi waktu yang dibenarkan walaupun menurutnya, restoran itu ditutup pada hari itu.

Aderick Chong, yang mengusahakan gerai KK Food Street di Asia City, kecewa selepas usahanya berunding dengan pihak berkuasa gagal. Beliau didenda pada 22 Jun.

Setiausaha MTUC Sabah, Catherine Jikunan berkata, pihak berkuasa harus menunjukkan perasaan empati terhadap cabaran dan kesukaran yang dihadapi pengusaha perniagaan dan pekerja mereka dalam keadaan semasa.

“Tidak mendengar alasan mereka sama dengan mengganggu mereka,” katanya.

Beliau mengakui bahawa anggota penguatkuasaan sekadar menjalankan tugas mereka tetapi katanya, mereka juga boleh menggunakan budi bicara dalam situasi luar biasa seperti itu.

Chong berkata, kejadian itu berlaku pada 8 malam ketika beliau dan pekerjanya hendak menutup kedai.

Sebelum itu katanya, beliau memasak hidangan makan malam untuk kakitangannya, sambil menambah, mereka makan secara berasingan di dapur.

“Kedai kami bergantung 99.9% kepada platform penghantaran makanan dalam talian yang saya percaya semuanya berhenti menerima tempahan pada 6.30 petang.

“Pada asalnya, perniagaan kami sudah ditutup pada masa itu,” katanya kepada FMT.

Waktu operasi perdagangan harian di Sabah kini adalah dari 7 pagi hingga 7 malam.

“Semua lampu di kedai dimatikan kecuali di kawasan dapur. Ketika pihak berkuasa datang, mereka mempertikaikan bahawa saya masih menunggu (tempahan daripada) pelanggan kerana dapur saya belum dikemas dan makanan tidak disimpan.

“Saya menafikannya, tiada lagi pelanggan di Asia City pada waktu itu. Tak boleh tempah (makanan) pun di aplikasi penghantaran makanan selepas 6.30 petang.

“Saya juga sebelum ini menolak tempahan daripada pelanggan yang mahu mengambil makanan dari kedai saya selepas 7 malam,” katanya.

Chong berkata, setelah kedai ditutup, pekerjanya biasanya akan membersihkan premis tetapi mereka selesai sedikit lewat malam itu kerana makan malam.

“Menjelang 7 malam, semua restoran sudah ditutup, itulah sebabnya saya masak untuk mereka. Di mana lagi mereka boleh dapatkan makanan?

“Kami baru saja selesai (setelah makan malam) dan saya tidak dapat melakukannya lebih awal kerana tempahan mungkin menderu masuk dari 6 petang hingga 6.30 petang.

“Setelah kami selesai memasak, sudah pukul 7 malam … tetapi jawapan yang saya dapat (daripada pihak berkuasa) ialah ‘jangan terima (tempahan)’.

“Saya tidak boleh menolak tempahan yang datang. Oleh itu kami berusaha sebaik mungkin untuk menyiapkan tempahan tepat pada waktunya tetapi pastinya kami tidak menerima tempahan selepas itu,” katanya.

Chong berkata, beliau mungkin menempah padah setelah menunjukkan kepada polis tempahan yang diterima melalui aplikasi penghantaran makanan.

“Malangnya ada satu tempahan yang diselesaikan pada 7.30 malam tetapi saya rasa itu bukan salah kami kerana penunggang kadang-kadang mengambil dan menghantar makanan lewat. Tempahan hanya akan dianggap selesai setelah penunggang selamat menghantar makanan.

“Saya beritahu pihak berkuasa dengan tenang bahawa saya tidak berniaga atau mengambil tempahan lagi tetapi mereka tidak mahu mendengarnya,” katanya sambil menambah bahawa beliau tidak berada di kedai ketika tempahan terakhir diambil penunggang.

Dalam kes sebegini, MTUC berpandangan pihak berkuasa perlu lebih berhati-hati.

Kata Jikunan, orang ramai sedar kedai ditutup pada 7 malam sekarang tetapi tidak wajar kedai menamatkan operasi sejam lebih awal kerana mereka akan kehilangan perniagaan yang sangat diperlukan.

“Sudah tentu setelah berjam-jam bekerja para pekerja juga berhak makan malam sebelum pulang ke rumah, bukan?

“Jadi mereka harus bertimbang rasa, bergantung pada situasinya. Jika terbukti salah, maka hukuman harus dikenakan tetapi jika majikan melakukannya demi kebaikan pekerjanya, adakah itu salah?

“Adakah ini dianggap makan dalam premis? Atau patutkah mereka makan dengan lampu dimatikan?” soal beliau.

Tambahnya, beliau menerima banyak aduan mengenai perniagaan yang didenda hanya kerana masih ada pekerja membersihkan kedai misalnya, selepas waktu operasi.

Sementara itu Chong berkata, beliau akan menemui pegawai kesihatan untuk menjelaskan kesnya.

“Kadang-kadang saya rasa hendak bayar sahaja (denda), tetapi RM2,000 (nilainya) banyak, terutamanya pada masa seperti ini ketika kita sedang berjimat cermat,” katanya.

Yang lebih mengecewakan kata Chong, ialah beliau bukan sahaja mematuhi peraturan yang ditetapkan kerajaan selama ini, malah turut menetapkan prosedur operasi standard (SOP) yang lebih ketat bagi premis dan pekerjanya.

“Antara lain, SOP di kedai saya adalah penjarakan fizikal 2 meter untuk semua penunggang, pelanggan mengimbas kod QR untuk mengakses menu makanan dan tiada penunggang atau pelanggan dibenarkan menggunakan tandas.

“Pekerja saya juga tidak dibenarkan balik kampung. Kalau balik, mereka perlu menjalani kuarantin kendiri selama 14 hari di kampung mereka dan menjalani ujian calitan sebelum kembali bekerja,” katanya.

Presiden Persatuan Perusahaan Kecil dan Sederhana (PKS) Sabah Foo Ngee Kee berkata, pihak berkuasa harus lebih bertimbang rasa ketika menjalankan tugas berdasarkan keadaan.

Beliau menasihatkan Chong untuk mengemukakan rayuan kepada jurucakap Covid-19 negeri Masidi Manjun untuk membantu membatalkan atau meringankan hukuman, terutamanya ketika kebanyakan perniagaan kecil sedang bergelut. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost